Муғаллимлердиң айлығы көтериледи ҳәм оларға да арзан үй-жай сатып алыў ушын жеңилликлер бериледи » Informaсiyalɩq portal\nМуғаллимлердиң айлығы көтериледи ҳәм оларға да арзан үй-жай сатып алыў ушын жеңилликлер бериледи\nӨзбекстан Республикасы Президентиниң «Халық билимлендириў системасындағы педагог хызметшилердиң социаллық дәрежесин еле де асырыўға байланыслы ис-илажлар ҳаққында»ғы қарар жойбары додалаўға қойылды, деп жазады Norma.uz.\nЖойбарға муўапық, муғаллимлердиң абырайын еле де асырыў ҳәм оларды жасларға үлги дәрежесине көтериў мақсетинде бир қанша илажлар көрилиўи белгиленген.\n- ең жақсы пән муғаллимлерин шет елге көнликпесин арттырыў ушын жибериў;\n- Кәсиплик аўқамлары қаржылары есабынан елимиздиң тарийхый-мәдений орайлары ҳәм өзгеше тәбият орынларына саяҳатларды шөлкемлестириў;\n- педагогларды мәмлекет сыйлықларына усыныўды санын көбейтиў, тармақта сыйлықлар санын көбейтиў;\n- бир жылда бир мәрте кең көлемли бийпул медициналық тексериўден өткериў;\n- санаторий-саламатластырыў мәкемелеринде дем алыўлары көлемин кеңейтиў;\n- педагоглар әўладларының искерлигин кең ғалабаластырыў, олардың арасында таңлаўлар өткериў;\n- жәмәәтлик таңлаў ҳуқықын есапқа алған ҳалда педагог хызметшилер ушын кийиниў стандартларын ислеп шығыў;\n- педагог хызметшилерди олардың лаўазым ўазыйпасына байланыслы болмаған ислерге тартыўды қатаң қадаған етиў;\n- арзан үй-жайлар қурылысы бағдарламасы шеңберинде үй-жай сатып алыўлары ушын узақ мүддетли жеңилликли ипотека кредитлерин бериў нәзерде тутылған.\nСоның менен бирге, 2018-жылдың 1-сентябринен баслап улыўма орта билим бериў мәкемелериниң:\n- жоқары класс муғаллимлери айлық ис ҳақыларын –24%ке,\n- басланғыш класс муғаллимлери айлық ис ҳақысын – 10%ке көтериў усыныс етилмекте.\nБуннан тысқары, басламашы, қәбилетли, оқыўшылары пән олимпиядаларында сыйлы орынларды ийелеген педагогларды ең кем ис ҳакысының 3 ден 20 есесине шекемги бир мәртелик материаллық хошаметлеў тәртибин енгизиў режелестирилген.\nЖәне бир әҳмийетли жаңалықлардан бири олардан артықша есабатлар ҳәм қосымша мағлыўматларды талап етиў әмелияты қатаң қадаған етиледи.\nДиректор фонды қаржыларын әшкаралық, айдынлық ҳәм әдалатлылық принциплери тийкарында жумсаў имканын бериўши жаңа тәртип ислеп шығылып, әмелиятқа енгизиледи.\nХалық билимлендириў министрлигине билимлендириў мәкемелери кадрларының оқыў жүклемесин қайта көрип шығыў, тәлим-тәрбия сапасын арттырыў бойынша илажлар бағдарламасын ислеп шығыў ҳәм 2018/2019-оқыў жылынан баслап енгизиў тапсырылады.\nПедагогика жөнелисиндеги жоқары оқыў орынларына қабыллаў процессинде абитуриентлер ушын тест сынақлары менен бирге бир пән блокы орнына дөретиўшилик имтиҳан киритилиўи мүмкин. Буннан тысқары, педагогика тараўындағы тәлим жөнелислерине мәмлекет гранты тийкарында қабыллаў квоталарын көбейтиў де усынылып атыр.\nЖойбар өзгертилиўи, оған қосымша киритилиўи ямаса бийкар етилиўи мүмкин.\n15-06-2018, 13:42 |


Бактомицин – medu.uz – Дорилар ҳақида маълумотлар ўзбек тилида\nHome Йўриқномалар Бактомицин\nПрепаратнинг савдо номи: Бактомицин\nфаол модда: амикацин (сульфат шаклида) – 100 мг ва 500 мг;\nёрдамчи моддалар: натрий цитрат гидрати, натрий метабисульфити, 35% олтингугурт кислотаси, инъекция учун сув.\nФармакотерапевтик гуруҳи: Антибиотик (аминоглкозидлар гуруҳи).\nМушак ичига юборилганидан сўнг тез ва тўлиқ сўрилади. 7,5 мг/мл дозада мушак ичига юборилганида максимал концентрацияси (Cmax) – 21 мкг/мл; 7,5 мг/мл дозада вена ичига инфузия қилинганидан кейин 30 минут ўтгач – 38 мкг/мл ни ташкил қилади. Максимал концентрацияга эришиш вақти (TСmax) – м/и юборилганидан кейин тахминан 1,5 соат ташкил қилади. Плазма оқсиллари билан боғланиши – 4-11% ни ташкил қилади.\nНафас олиш аъзолари инфекциялари (ўпка абсцесси, пневмония, плевра эпиемаси, бронхит);\nОперациядан кейинги бактериал ассоратларда қўлланади.\nВ/и (оқим билан) юбориш учун флаконнинг ичидаги 500 мг га 2-3 мл инъекция учун сув ёки 0,9% натрий хлоридининг эритмаси ёки 5% декстроза эритмасини қўшиб тайёрланган эритма ишлатилади.\nСийдик чиқариш тизими томонидан: нефротоксиклик – буйраклар фаолиятини бузилиши (олигурия, протеинурия, микрогематурия);\nЮз неври неврити.\nЎта юқори сезувчанлик (шу жумладан, анамнездаги бошқа аминогликозидларга).\nЧала туғилган чақалоқларда (хаётий кўрсамалари бўйича жуда хам зарур бўлганда) қўллаш мумкин эмас.\nҲаётий кўрсатмаларга бўлганида, препаратни эмизикли аёлларда қўллаш мумкин (аминогликозидлар катта бўлмаган миқдорларда кўкрак сутига ўтадилар, бироқ улар меъда-ичак йўлларидан секин сўрилади ва улар билан боғлиқ бўлган асоратлар қайд этилмаган).\nИнъекция учун эритма 500 мг/2 мл ва 100 мг/2 мл дан ампулаларда.


Олий лига-2013 якунлари. "Локомотив" футболчилари ҳақида / CHAMPIONAT.asia\nОлий лига-2013 якунлари. "Локомотив" футболчилари ҳақида\nКечадан бошлаб олий лига-2013нинг ҳар бир иштирокчисига алоҳида тўхталиб ўтишни бошлагандик.\nҲар куни битта клубга аталган статистик кўрсаткчилар сайтимизда бериб борилади. Дастлабки кун мамлакат чемпионлигини нишонлаган Тошкентнинг "Бунёдкор" клубига аталганди. Бугун ўз тарихида илк бор мамлакат чемпионатининг кумуш медалларига эга чиққан "Локомотив" клубига аталади.\n"Темирйўлчилар" сафида бу мавсумда олий лигада жами 28 нафар футболчи майдонга тушди. Улардан уч нафари легионерлар. Жамоа сафида барча ўйинларда майдонга тушганлар сони учтани ташкил қилди: Ислом Тўхтахўжаев, Акмал Холматов, Жасур Ҳасанов. Ёзда жароҳат олиб сафдан чиққан Фарҳод Тожиев 13та ўйинда рақиблар дарвозасига 17та гол уриб клуб тўпурари бўлди.\nИслом Иномов энг кўп сариқ карточка олишга "муваффақ" бўлди - 6та. Таъкидлаш лозимки, "Локомотив" сафида бу мавсумда ҳеч бир футболчи қизил карточка билан жазолангани йўқ.\nБугун "Локомотив" ҳақида яна мақолалар кутинг.


Олланд: Арманистон ЕИ билан ассоциация тўғрисидаги шартномани имзолаши мумкин\nФранция президенти Франсуа Олланд Озодликка интервью бермоқда, Ереван, 2014 йилнинг 12 майи.\nФранция президенти Франсуа Олланд Арманистоннинг Москва раҳбарлигидаги Божхона Иттифоқига қўшилиш режаларига қарамай, Ереван Европа Иттифоқи билан ассоциация тўғрисидаги шартномани имзолаши мумкинлигини билдирди.\nАрманистонга келганидан кейин 12 май куни Озодликка интервью берган Олланд Европа Иттифоқи “Арманистон учун алоҳида модель” қабул қилиши мумкинлигини қайд этди. Франция президентига кўра, Брюссель ва Ереван бу борада биргаликда сценарий ишлаб чиқиши мумкин.\nФрансуа Олланд Ереванга Озарбайжон пойтахти Бокуга сафаридан сўнг ташриф буюрди.\nФранция президентига кўра, унинг Жанубий Кавказда жойлашган мамлакатлар бўйлаб сафари, жумладан, Тоғли Қорабоғ бўйича Озарбайжон ва Арманистон ўртасидаги зиддиятни бартараф этиш жараёнини олға суришга қаратилган.


E моддасида чўчқа ёғи борми?\nРукн: Савол беринг\nЧоп этилган: 10.05.2016\nСавол: E моддасида чўчқа ёғи бор дейишди. Баъзи шоколад, маргарин ва музқаймоқларда шу модда бўлар экан деб эшитдим. Шу тўғрими? (Шоҳмашраб)\nЖавоб: Албатта, бу ҳозирги кунда кўп такрорланадиган саволлардан ҳисобланади. Фақат Е-322 эмас,…\nАёллар қабристонга борса бўладими?\nСавол: Аёлларнинг қабристонга бориб, қабр оралаб юришларига Исломда рухсат берилганми? (Шукруллоҳ)\nЖавоб: Кўпгина олимлар аёлларга, зиёрат қилиш одобларини бузмаслик шарти билан қабрларни зиёрат қилишлари жоиз дейишган. Уларнинг далили…\nҚорин билан ётиб бўлмайдими?\nСавол: Пайғамбаримиз соллаллоҳу алайҳи васаллам қорин билан ётишдан қайтарганлар, деб эшитдим. Бу ҳақида бирор ҳадис борми? (Фарҳод)\nЖавоб: Тофха ибн Қайс Ғифорий розияллоҳу анҳудан ривоят қилинади:\n«Ўпка касали туфайли масжидда қорнимни…\nОта-онанинг розилигисиз никоҳ ўқитса бўладими?\nЧоп этилган: 22.03.2016\nСавол: Ота-онанинг розилигисиз никоҳ ўқитса бўладими? (Комила)\nЖавоб: Бисмиллаҳир роҳманир роҳийм. Бу савол ҳам кўп сўраладиган саволлардан. Кўпчилик бу масалада эҳтиёт бўлиш лозимлигини яхши билади. Шунинг учун қайта-қайта сўралади.\nАврат ва қўлтиқ остидан бошқа жойдаги тукларни олиш мумкинми?\nЧоп этилган: 04.03.2016\nСавол: Менинг саволим поклик борасида. Аврат ва қўлтиқ ости тукларидан ташқари бошқа жойдаги тукларни ҳам олиш мумкинми? Аёллар қўл ва оёқ тукларини олишса бўладими? Тукни тозалашда тиғсиз, турли воситалардан фойдаланиш мумкинми? (Барот)\nЧақалоқ сочини қачон олиш керак?\nСавол: Чақалоқ туғилгандан сўнг 40 кун ичида сочини олса фазилатли бўлади деб эшитдим. Бу ҳақда бирор ҳадис борми? (Фарҳод)\nЖавоб: Чақалоқ сочи олиниши ҳақида бир қанча ривоятлар нақл қилинган.\nعَنْ سَلْمَانَ بْنِ عَامِرٍ الضَّبِّيِّ…\nПайғамбаримиз соллаллоҳу алайҳи ва саллам сочларини оқартирган суралар қайси?\nСавол: Абу Бакр сиддиқ Пайғамбаримиз с.а.в.дан нега сочлари тез оқариб кетгани ҳақида сўраганларида, у зот 3 та сура номини айтган эканлар. Ана шу 3 та сура қайси эди? (Анвар)\nЖавоб: Пайғамбаримиз соллаллоҳу алайҳи ва саллам сочларига нима…\nСавол: Бир танишим тасбеҳ ишлатиш макруҳ эканлигини, пайғамбаримиз Муҳаммад соллалоҳу алайҳи васаллам тасбеҳ ишлатмаганларини айтиб қолди. Ҳисоб учун тасбеҳдан фойдаланиш бидъатми? (Муҳсин)\nЖавоб: Бир амал бидъат бўлиши учун динимиз ман…\n“Давра” қандай амал?\nЧоп этилган: 09.12.2015\nСавол: Сурхондарё тарафларда бир одат бор экан. Марҳум ҳали дафн этилмай туриб, унинг қазо бўлган намозлари учун пул йиғиларкан ва бунинг номи “Давра” дейиларкан. Бу қандай амал? Шариатда борми? (Шокир)\nЖавоб: Таассуф билан шуни айтмоқ…\nКим намозни тарк этса...\nЧоп этилган: 06.12.2015\nСавол: Намозни 5 вақт канда қилмасдан ўқиб юриб, кейин ўқиёлмай ташлаб қўйган ёки фақат бомдод намозини ўқиб юрган баъзи аёлларга нима деб маслаҳат бера оласиз. Бунинг гуноҳ эканлигини эшитганман. (Доно)\nЖавоб: Пайғамбар соллаллоҳу алайҳи…\n5-саҳифа. Жами 9 саҳифа


1 week ago\tЖамият Comments Off on Тошкент вилояти шахар ва туманлари буйича «яшил», «кизил» ва «сарик» худудлар руйхати янгиланди\n1 week ago\tЖамият Comments Off on Тиббиёт ходимларига 20 млрд сумга якин рагбатлантириш пули вактида берилмади\n1 week ago\tЖамият Comments Off on Узбекистонда тиббий никоблар ишлаб чикариш кунига 10,8 млн донагача етказилди\nФото: KUN.UZ Узбекистонда 18 май холатига химоя никоблари ишлаб чикариш кунига 10,8 млн донагача етказилди. Бу хакда «Узтукимачиликсаноат» ассоциацияси хабар бермокда. Кайд этилишича, COVID-19 пандемияси таркалиши сабабли дунёнинг куплаб мамлакатлари ахоли учун химоя никоблари ва комбинезонлар етишмаслиги муаммосига дуч келди. Узбекистонда хам ахолини никоблар билан таъминлаш долзарб вазифага айланди. Сохадаги 275 …\n1 week ago\tЖамият Comments Off on Паркент туманига кириш ва чикиш чекланди\nТуман худудини хавфли инфекциядан батамом тозалашда хокимлик, СЭОМ, ИИБ, харбийлар ва бошка мутасадди ташкилотлар томонидан ишлар амалга оширилаётгани айтилди. Коронавирус инфекциясининг таркалишига карши чора сифатида Паркент туманига кириш ва чикиш чекланди. Бу хакда Тошкент вилояти хокимлиги хабар бермокда. Кайд этилишича, бугунги кунгача туман худудини хавфли инфекциядан батамом тозалашда туман хокимлиги, СЭОМ, …\n2 weeks ago\tЖамият Comments Off on «Касалланиш холатлари шу темпда усса, катъий карантин кайтади» – Вазир уринбосари билан сухбат\nУзбекистонда сунгги кунларда карантинга олинмаган ахоли орасида коронавирусга чалиниш холатлари сони купайди. Kun.uz мухбири Согликни саклаш вазирининг биринчи уринбосари – вазирлик хузуридаги санитария-эпидемиологик осойишталик агентлиги директори Баходир Юсупалиев билан сухбатда мамлакатдаги эпидемиологик вазият буйича саволларга жавоб олди. – Бугунги кунда Узбекистонда коронавируснинг янги тулкини кузатилмокда. Янги аникланган беморлар кимлар ва вирус …\n2 weeks ago\tЖамият Comments Off on Узбекистонда 2020 йилги Рамазон хайитини нишонлаш ва хайит намозини укиш тартиби эълон килинди\n2 weeks ago\tЖамият Comments Off on Комендантлик соати ва жамоат жойларида янги чекловлар. Дунё мамлакатлари бу йил Рамазон хайитини кандай кутмокда?


Қозоғистонда автобусда ЙТҲга учраган ўзбекистонликлар аҳволи бўйича маълумот берилди - Bugun.uz\nҚозоғистонда автобусда ЙТҲга учраган ўзбекистонликлар аҳволи бўйича маълумот берилди\n17:31 | 28-12-2021\nҚозоғистонда ичида ўзбекистонликлар бўлган автобус ЙТҲга учрагани ҳақида хабар берилганди. Ўзбекистон Ташқи ишлар вазирлиги матбуот хизмати ҳолат бўйича маълумот берди.\nМаълум қилинишича, Ўзбекистоннинг Олмаота шаҳридаги Бош консулхонаси 27 декабрь куни Олмаота–Бишкек автойўлида 33 киши, шу жумладан, мамлакат фуқароларини олиб кетаётган автобус иштирокидаги йўл-транспорт ҳодисаси ҳақида оммавий ахборот воситаларида тарқалган ахборотни тасдиқлайди.\nОлинган маълумотларга кўра, жабрланган ва ҳалок бўлганлар орасида Ўзбекистон фуқаролари қайд этилмаган. Воқеа жойига автобус ташкил этилиб, ўзбекистонликлар Олмаота–Тошкент йўналиши бўйлаб мамлакатга соғ-саломат қайтиб келган.\nМаълумот учун, Қозоғистоннинг Олмаота вилоятидаги Олмаота–Бишкек автомагистралида 27 декабрь куни соат тахминан 21:40 да ичида ўзбекистонликлар бўлган автобус ва «Mercedes» автомобили тўқнашганди. Гувоҳларнинг сўзларига кўра, Ўзбекистон фуқаролари кетаётган автобус тўла бўлган, «Mercedes»да эса 6 киши бўлган. Ҳодиса оқибатида «Mercedes»да бўлган уч киши ҳалок бўлган. Жабрланганлар орасида автобус ва машина ҳайдовчилари, шунингдек, шифохонага ётқизилган «Mercedes»нинг икки йўловчиси ҳам бор. Автобус ҳайдовчиси жиддий жароҳат олмаган, шифохонада тиббий ёрдам кўрсатилганидан сўнг уйига жўнаб кетган. Енгил автомобиль ҳайдовчиси эса ўзига келган, икки йўловчининг аҳволи оғир.


Эртага Samsung Galaxy S6 ва Galaxy S6 Edge смартфонлари сотувга чиқарилади » Ўзбекистон янгиликлари – Zamin.uz\n10 апрель куни Galaxy S6 ва Galaxy S6 Edge смартфонлари сотувга чиқарилади.\nSamsung компанияси ушбу янги маҳсулотларга бўлган талаб рекорд даражани кўрсатишига ишонмоқда. Янги моделларнинг сотувга чиқарилиши муносабати билан уюштирилган матбуот анжуманида компания мутасаддиларидан Ли Сан-чулнинг эътирофича, мижозлар фикрини ўрганиш жараёнида уларнинг Galaxy S6 ва Galaxy S6 Edge смартфонларига бўлган қизиқиши ниҳоятда юқорилиги ва олдиндан буюртма берган мижозлар сони ҳар доимгидан кўплиги аниқланган.\nТаҳлилчиларнинг ҳисоб-китобларига қараганда, 2015 йилда Samsung 49.8 млн дона Galaxy S6 смартфонлари ишлаб чиқаради; ундан олдинги модель – Galaxy S5’нинг ишлаб чиқарилиш ҳажми 38,3 млн дона миқдорида баҳоланмоқда; Galaxy S3 моделидан эса бозорга 65 млн дона етказилади.\n12:30 Samsung вакиллари Galaxy S6 ва S6 Edge смартфонларидан 70 млн дона сотишни режалаштирмоқда\n16:19 Samsung Galaxy S6 edge’нинг ички тузилиши текшириб кўрилди


АҚШда 70 йиллик анъана бузилди: Мелания Трамп Байденнинг рафиқасини Оқ уйга таклиф қилишдан бош тортди\nАҚШнинг биринчи хоними Мелания Трамп АҚШнинг сайланган президенти Жозеф Байденнинг рафиқаси Жилл Байденни Оқ уйнинг меҳмондўстлик турига таклиф қилишдан бош тортди, деб хабар қилмоқда «CNN».\nШундай қилиб, у 70 йилдан ортиқ давом этган анъанани бузди. Анъанага кўра, инаугурациядан олдин лавозимини тарк этаётган президентнинг рафиқаси янги давлат раҳбарининг рафиқасини Оқ уйда қабул қилиши керак. Меҳмондорчилик давомида унга яшаш жойларини кўрсатади ва Оқ уйдаги ҳаёт ҳақида гапириб беради.\nАҚШнинг 44-президенти рафиқаси Мишель Обама 2016 йилда Мелания Трампни қароргоҳга таклиф қилган. Аммо мамлакатнинг амалдаги президенти рафиқаси Жилл Байденга бундай таклифнома юбормаган. Маълумот учун, ушбу анъана 1950 йилларда президент Гарри Труманнинг рафиқаси Бесс Труман сайланган президент Дуайт Эйзенхауэрнинг рафиқасини Оқ уйга чақиргандан сўнг бошланган.\nБайденнинг инаугурацияси 20 январга белгиланган. Хусусан, тадбирга вице-президент Майк Пенс таклиф қилинган. Шу билан бирга, Байден Трампнинг тадбирда, у илгари айтилганидек, қатнашмаслик ҳақидаги қарорини маъқуллаган.


Асабларни тинчлантиришнинг 10 та усули - 11 Декабря 2013 - www.SheJoT.CoM\niphone, kapriolndk, kapriolwjv, Mihaelhgc, Bogdanlex, Bogdanpxa, Bogdanzuw, ArthurApark, Bogdanghq, Bogdanhwj, Bogdanool, joannace2, leightk2, rosellakc1, brandify18, shawnfd11, loisbd11, kaylavv4, tashaat18, kenyara69, ernestinexk16, nicholaskl69, jefferyvv60, Bogdanfin, Bogdangaf, showeino, jeniferma60, groure, shopweino, mirpromlJat, vitanweino, [Полный список]\nГлавная » 2013 » Декабрь » 11 » Асабларни тинчлантиришнинг 10 та усули\nКамайиш ўрнига кўпайиб борадиган иш, уйдаги ташвишлар – буларнинг ҳаммаси кишини мувозанатдан чиқариши шубҳасиз. Бироқ ноумидликка тушманг, асабийлик кайфиятингизни тушириб юбормасин. Асабларни тинчлантиришнинг ўзингизга мос рецептини топинг.\n1. Тоза ҳавога чиқинг. Офисда ўтказилган соатлар ва пластик дераза билан тўсилган олам ҳатто стрессга энг чидамли кишиларни ҳам мувозанатдан чиқариши мумкин. Агар ҳаво очиқ бўлса, албатта, кўчада бироз сайр қилиш учун вақт топинг. Бу енгилликни ҳис қилишингизга ёрдам беради. Ҳеч иложи бўлмаса, деразани очинг ва тоза ҳаводан тўйиб нафас олинг.\n2. Мусиқа тингланг. Кайфиятингизни кўтарадиган ва сизни бахтлироқ қиладиган севимли таронангизни танланг.\n3. Жисмоний машқлар билан шуғулланинг. Тушлик пайтида бошлиғининг сурати туширилган спорт анжомини муштлайдиган японлар эсингиздами? Ана шу японлар дунёдаги энг ишчан одамлар экани энди ҳеч кимга сир эмас, чунки улар асабий зўриқишдан халос бўлишнинг йўлини билади. Ушбу маслаҳат ўтроқ ишда меҳнат қиладиганлар учун жуда яхши. Нима билан шуғулланишни ўзингиз ҳал қиласиз. Бунда йога ҳам, рақслар ҳам, югуриш ҳам ва, ҳатто, ёстиқлар "жанги” ҳам ёрдам беради.\n4. Ширинлик тановул қилиниг. Қанд ҳақиқатан ҳам тинчланишга ёрдам беради. У организмни лаззатланиш гормонини ишлаб чиқишга рағбатлантиради, бу эса асаб тизимига ижобий таъсир кўрсатади. Қанд енгил оғриқсизлантирувчи хусусиятга ҳам эга! Бироқ ширинликларни суистеъмол қилманг, чунки у қувончдан ташқари, ортиқча килограммларни ҳам олиб келади...\n5. Дўстингизга қўнғироқ қилинг ёки шунчаки ичингиздагини кимгадир тўкиб солинг. Ташвиш сабабини бартараф этиш учун баъзида у ҳақда гапириб беришнинг ўзи етарли бўлар экан. Одамларга турмуш қийинчиликларини енгишга ёрдам берувчи психотерапевтлар айнан шу хусусиятдан фойдаланади. Бироқ мутахассисга мурожаат қилиш учун сабаб ҳар доим ҳам жидддий бўлавермайди – шунчаки сизни нима асабийлаштираётгани ҳақида яқин кишингизга гапириб беринг, дарҳол енгил тортасиз.\n6. Ҳайвонлар билан ўйнанг. Бизнинг кичик укаларимиз асабларни тинчлантириш каби ноёб хусусиятга эга. Агар уй ҳайвонингиз бўлмаса, мулойим момиқ мушуги ёки кучуги бор бўлган танишингизникига боринг.\n7. Вақтингизни ўзингиз хоҳлагандай қилиб ўтказинг. Ювилмаган идишларни шундоқ ўз ҳолича қолдиринг ва кинога, қаҳвахонага ва шунчаки сайрга чиқинг. Шу тарзда ўзингизга танаффус берасиз, акс ҳолда стрессга учрашингиз аниқ.\n8. Шоппинг билан шуғулланинг. Айтгандай, ушбу маслаҳатдан эркаклар ҳам фойдаланиши мумкин. Бунда бирор қиммат буюм сотиб олиш ҳам шартмас. Эркаклар машиналари учун ойнатозалагичлар ёки соқол олиш учун крем танлаши мумкин. Асосийси натижа эмас, балки шоппинг жараёнида ғам-ташвишларни унутишдир.\n9. Кулинг. Комедия фильмлари ва кўрсатувларининг муваффақиятини ниима билан изоҳлаш мумкин? Улар бизга асабларни бўшаштиришга ва кайфиятни кўтаришга ёрдам беради. Кулгу умрни узайтириб қолмасдан, депрессияни даволайди ва стрессдан жуда яхши халос этади. Барча ишларни унутинг, севимли комедиянгизни қўйинг – ўзингизни бошқа инсондай ҳис қилинг.\n10. Совуқ сувга ювининг. Ушбу маслаҳат асабий таранглик даражасини зудлик билан тушириш керак бўлган одамларга мос келади. Қизлар, "пардоз-чи?” деб сўраши мумкин. Бунинг қўрқинчли жойи йўқ, бўйнингизни ҳўл қўллар билан артинг, қўлларни тирсакларгача сувга солинг. Сув ўзи билан ғам-ташвишларни олиб кетиш ва тинчлантириш хусусиятига эга.\nКатегория: Foydali maslahatlar / Полезны советы | Просмотров: 2045 | Добавил: Bepul_net | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


АЛЛОҲНИНГ РАҲМАТИДАН НОУМИД БЎЛМАСЛИК - Hidoyat.uz\nАЛЛОҲНИНГ РАҲМАТИДАН НОУМИД БЎЛМАСЛИК\nАсосий саҳифа Мақолалар АЛЛОҲНИНГ РАҲМАТИДАН НОУМИД БЎЛМАСЛИК\nЧоп этилди Aprel 19, 2019 АЛЛОҲНИНГ РАҲМАТИДАН НОУМИД БЎЛМАСЛИКda fikr bildirishni o'chirish\nИбн Масъуд (розияллоҳу анҳу)дан ривоят қилинади: Расулуллоҳ (соллаллоҳу алайҳи ва саллам) дедилар: «Аллоҳнинг раҳматидан умидвор фожир Унга (Аллоҳга) обид бандадан кўра яқинроқдир». Инсоннинг умидсизликка тушиши, бу унинг Аллоҳни танимаганидандир. Банда Аллоҳдан унинг саховат ва марҳаматини билиши даражасида умидвор бўлади. Умидсизлик эса нодонликдан. Аллоҳ таоло деди: «Парвардигорининг раҳматидан фақат гумроҳ кимсаларгина ноумид бўлурлар» (Ҳижр, 56).\nНоумид банда залолатда бўлиб, бошқаларни ҳам умидсизликка етаклайди. Залолатдаги ибодат эса фойда бермайди. Аллоҳ таоло деди: «Аллоҳнинг раҳматидан фақат кофирлар қавмигина ноумид бўлур» (Юсуф, 87).\nДунё қийинчилик ва машаққатлари олдида Аллоҳнинг раҳматидан ноумид бўлиши банданинг Аллоҳ ҳақида ёмон гумонга боришидир. Аллоҳ ҳақида ёмон гумонга борган банда эса, Ундан узилади (узоқлашади), Унинг махлуқларидан ёрдам истаб, Раббисига мурожаат қилмайди, ундан паноҳ сўрамайди. Аллоҳнинг раҳматидан ноумид банданинг қалби ўз саъй-ҳаракатларига ишониб қолади, нажотга ўз амали билан эришмоқчи бўлади. Қилган гуноҳлари ҳақида ўйласа, ўзини ҳалокатга ташлаганини билиб, амалларни рад этади. Ҳасан Басрий (розияллоҳу анҳу)дан умидсизлик ҳақида сўраганларида, у: «Банда Аллоҳнинг фарзларини ўз ичида тарк этишидир», дедилар. Бунинг маъноси шуки, банда ўз гуноҳларини ўйлаб умидсизликка тушади, барча нарсалардан воз кечади ҳамда “менинг жойим дўзах” деган тўхтамга келиб қолади. Бир куни ўз қилмишларига тавба қилаётган бир банданинг рўза тутганини кўриб, сўрадим:\n– Нима қиляпсан?\n– Рамазон рўзасини (қазо қилиб) тутяпман.\n– Ўз вақтида тутмаганмидинг?\n– Шерикларим тутишмас эди.\n– Улар бизнинг ҳудудимизда яшайдиларми?\n– Уларни бу ишдан нима қайтарар эди?\n– Улар: “Бизлар қароқчилармиз, қон тўкдик, бировларнинг молларини талон-тарож қилдик, яна кўплаб бошқа маъсият ишларни содир этдик, бизга рўза, намоз энди (дўзахдан) ёрдам бермайди, биз барибир дўзахга тушамиз”, деб рўза тутмас, намоз ўқимас эдилар.\nМен дедим: “Улар Аллоҳнинг ғазабига учраб, Унинг раҳматидан ноумид бўлган бандалар экан”.\nЖобир (розияллоҳу анҳу) ривоят қилдилар: «Бир куни Расулуллоҳ (соллаллоҳу алайҳи ва саллам) бизнинг олдимизга чиқдилар ва бундай дедилар: “Ҳозиргина Жаброил (алайҳиссалом) менинг ҳузурим- дан чиқиб кетдилар. Улар менга шундай дедилар:\n“Эй Муҳаммад, Сизни ҳақ йўлда юборган Зот ҳаққи, Аллоҳ таолонинг шундай бир бандаси борки, у 500 йил давомида сатҳи 30 зироъга 30 зироъ бўлган, чап томони 400 фарсах денгиз билан ўралган тоғ тепасида Парвардигорига ибодат қилди. Аллоҳ таоло унга бир бармоқ кенглигида чучук сувли булоқ чиқариб қўйди, унинг суви тоғнинг пастига йиғилар эди. Ўша ерда бир анор дарахти бўлиб, ҳар кечада бир мева солар, мева кун бўйи етилар эди. Кеч бўлганда банда таҳоратини янгилагани пастга тушиб, анорни олиб еб, яна намозга ҳозир бўларди. Намозида Аллоҳдан сажда қилган ҳолда вафот топишини, вафотидан сўнг ер ёки бошқа нарсалар унинг ҳолатини бузмай, сажда қилган ҳолатида қайта тирилтиришини сўрарди. Аллоҳ таоло унинг дуосини ижобат этди”.\nБизга маълум қилиндики, қиёмат куни ўша банда қайта тирилтирилиб, Аллоҳнинг ҳузурига олиб келинади. Шунда Аллоҳ азза ва жалла: “Бандамни раҳматим ила жаннатга киритинглар”, дейди. Банда эса: “Йўқ, Раббим, амалим ила”, дейди. Аллоҳ азза ва жалла яна бир бор: “Бандамни раҳматим ила жаннатга киритинглар”, дейди. Банда эса: “Йўқ, Раббим, амалим ила”, дейди. Шунда Аллоҳ таоло малоикаларига буюради: “Бандамнинг амалини унга ато этган неъматларим билан (қиёслаб) ўлчанг”. Кўз неъматининг ўзи банданинг 500 йиллик ибодатига баробар келади. Тананинг бошқа неъматларига ҳеч нарса қолмайди. Аллоҳ азза ва жалла дейди: “Бандамни оловга ташланг”. Банда нидо қилади: “Раҳматинг ила мени жаннатингга дохил қил, Раббим”. Аллоҳ дейди: “Қайтаринглар уни!” Бандани Унинг ҳузурига олиб келадилар. Аллоҳ бандага: «Сени йўқдан бор қилган ким?” дейди. Банда: “Сен, Раббим”. Аллоҳ: “Бу иш сен орқали амалга ошдими ёки Менинг раҳматим биланми?” Банда: “Сенинг раҳматинг билан”. Аллоҳ: “Ким сенга 500 йил давомида ибодат қилишинг учун куч-қувват ато этди?” Банда: “Сен, Раббим”. Аллоҳ: “Ким сенга денгиз билан ўралган тоғда, шўр сув ўртасида чучук булоқ чиқариб қўйди, ҳар кеча сенга биттадан анор мевасини ҳозир қилди, дарахт эса бир йилда бир мартагина ҳосил беради. Сен Мендан сажда қилган ҳолатда вафот топишни сўрадинг, шундай бўлди ҳам”. Банда: “Сен, Раббим”. Аллоҳ дейди: “Бу менинг раҳматим, раҳматим ила сени жаннатимга киритаман. Бандамни жаннатга олиб боринглар. Сен яхши банда эдинг”. Шундай қилиб, банда жаннатга киради. Жаброил (алайҳиссалом) дедилар: “Эй Муҳаммад, барча нарсалар Аллоҳнинг раҳматидандир”».\nЗайд ибн Аслам деди: «Расулуллоҳ (соллаллоҳу алайҳи ва саллам) дедилар: “Сизлардан ҳеч бирингиз амали билан нажот топмайди”. Саҳобийлар сўрадилар: “Сиз ҳамми, ё Расулуллоҳ?” Расулуллоҳ (соллаллоҳу алайҳи ва саллам): “Мен ҳам, фақатгина Аллоҳ таоло мени Ўз раҳматига чўмдиради”, дедилар». Аллоҳ таоло Расулуллоҳ (соллаллоҳу алайҳи ва саллам)га нубувват ато этди, қалбларини очди, мана шулар барчаси Аллоҳнинг раҳматидир. Аллоҳ таоло деди: «Сиз ўзингизга Китоб (Қуръон) туширилишидан умидвор ҳам эмасдингиз. Фақат Раббингиз (томони)дан раҳмат сифатида (у нозил қилинди)» (Қасас, 86).\n Бир зироъ – 58 см дан 66 см гача (таржимон).\nАбу Абдуллоҳ Ҳаким ТЕРМИЗИЙнинг “Орифлар тасаллиси” сайланмасидан\nЮсуф Ҳамадонийнинг таваллуди


Бугун, 30 май куни Хоразм вилояти ҳокими, вилоят ҳокими ўринбосарлари, туман, шаҳар ҳокимлари ва уларнинг ижтимоий соҳа бўйича ўринбосарлари, вилоят халқ таълими бошқармаси бошлиғи ҳамда туман, шаҳар халқ таълими бўлими мудирлари Урганч туманидаги 2-сонли умумтаълим мактабида бўлиб, мактабнинг янги ўқув йилига тайёргарлик ҳолати, шунингдек, мактаб ҳожатхонаси, сунъий қопламали спорт майдончаси, фитнес ҳамда стол тенниси машғулотлари хонаси, мактаб иссиқхонасининг фаолияти билан яқиндан танишдилар.\nВилоят ҳокими Ф. Эрманов мактабда тадбиркор Ш.Худайберганов ва Т.Ибрагимовлар томонидан қилинган бундай ижобий ўзгаришларга илиқ фикрларини билдирди. Ўқувчилар замон талабларига жавоб бера оладиган муассасаларида таълим олишлари лозим эканлигини таъкидлади.\nШундан сўнг, семинар иштирокчилари Урганч тумани Юқори Дўрман қишлоғида жойлашган "Оби ҳаёт" болалар ёзги соғломлаштириш оромгоҳининг бугунги кундаги ҳолати билан танишдилар.\nМазкур болалар оромгоҳи 1974 йилда ташкил топган бўлиб, 2009 йилдан кейин фаолияти тўхтатилган эди. Эндиликда муассаса қайта таъмирланиб, фаолият юритиши учун тайёр ҳолатга келтирилган.\nОромгоҳнинг бугунги кундаги умумий қуввати 320 нафар ўқувчи бўлиб, 4 сменада ташкил қилиниши режалаштирилган.\nОромгоҳда 5 та 1) Аҳил-иноқ 2) Парвоз 3) Қувноқлар 4) Билағон 5) Камалак гуруҳлари ташкил қилинган.\nТашриф давомида Хоразм вилояти ҳокими Ф. Эрманов, раҳбарлигида семинар ўтказилди.\nСеминарда вилоят ҳокими Ф. Эрманов 11-синф битирувчиларини ОТМ ларига ўқишга киришлари бўйича SATT платформаси ёрдамида олиб борилаётган ишлар самарадорлиги, таълим муассасаларининг янги ўқув йилига тайёрлаш бўйича қилинган ишлар аҳволи бўйича фикр мулоҳазаларини билдирди.\nСўнгра мазкур болалар оромгоҳи мисолида вилоятдаги барча оромгоҳлар фаолияти шу тартибда йўлга қўйилиши лозимлиги бўйича вилоят халқ таълими бошқармаси бошлиғига қатор тавсиялар берди.\nЙиғилиш якунида шундай мазмундаги семинарларнинг яна давом қилишини таъкидлаб, умумтаълим муассасаларида сайланма тарзда ўтказилишига келишиб олинди.


Қашшоқ Зимбабвенинг «олтин» ёшлари ҳаёти: Мугабенинг болалари пулларни қандай совуришган?\n12:19 / 24.11.2017\nКонгодан сўнг Ер куррасидаги энг қашшоқ мамлакат бўлмиш Зимбабвенинг олтин ёшлари ҳаётига хуш келибсиз. Бу ерда аҳолининг аксарият қисми қашшоқликда кун кечираётганида, бойларнинг болалари ўз нафсини жиловлаш тўғрисида ўйлаб ҳам кўришмаган. Хусусий самолётлар, яхталар, кумуш «роллс-ройс»лар, боғлам-боғлам долларлар, олтин тўппончалар — Зимбабвенинг ёш элитаси дабдабали ҳаёт тарзини яхшигина ўзлаштирган. Маҳаллий олтин ёшлар тахтдан ағдарилган Мугабенинг қариндошлари эканлигига нима дейсиз? Олтин ёшларнинг заррин кунларига ҳам нуқта қўйилармикан энди? — деб савол беради Daily Mail.\nЧатунга шундай деб ёзган: «Отанг мамлакатни бошқарса, билагингда 60 минг долларлик занжир бўлади, биласанми шуни?»\nАна шундайлардан бири Уэберт Ангел. У The Billion Group концерни ижрочи директори ва ўзини «Профессионал ҳаракат худоси» деб атайди.\nЯқинда Уберт Ангел сариқ Lamborghini билан тушган суратини эълон қилиб, уни шундай сўзлари билан безаган: «Пул — ақлли нарса, у аҳмоқларни ёқтирмайди».


Бугун, 20 январь куни, янги чақириқ Олий Мажлис Қонунчилик палатасининг илк мажлиси бўлиб ўтмоқда. Унда Ўзбекистон президенти Шавкат Мирзиёев иштирок этмоқда. Мажлисни Марказий сайлов комиссияси раиси Мирзо-Улуғбек Абдусаломов очди.\nДавлат раҳбари спикернинг билим ва тажрибаси, фидойилигини таъкидлаб, унинг ва палатанинг ишига муваффақият тилади.\nФуқаролик олишда ўзбек тилини билиш шартлиги белгиланган қонун депутатлар тасдиғидан ўтди


«ЎҒЛИНГИЗ ЛЕЙТЕНАНТ БЎЛИБ ҚАЙТАДИ...»\nЎзбекистон Республикаси давлат мустақиллигининг 28 йиллик тантанаси мамлакатимиз узра нишонланаётган, «Жонажон Ўзбекистоним, мангу бўл омон!» шиори остида кенг кўламли тадбирлар бўлиб ўтаётган шундай қутлуғ кунларда Мудофаа вазирлиги олий ҳарбий таълим муассасаси курсанти, миллий армиямизнинг ҳарбий хизматчиси бўлишдек бахт насиб этган ўғлонлар тантанали равишда Ҳарбий қасамёд қабул қилди.\nУшбу шодиёналар Чирчиқ олий танк қўмондонлик-муҳандислик билим юртида ҳам бўлиб ўтди. Унда Мудофаа вазирлиги Бош штаби бошлиғи генерал-майор Павел Эргашев, давлат ва жамоат ташкилотлари вакиллари, нафақадаги ҳарбий хизматчилар ва курсантларнинг яқинлари иштирок этди.\nЭрта тонгдан фарзанди, жияни ва дўстини ҳарбий либосда кўриш ниятида келган кишилар ўзига ярашган, салобатли, кўзида ўт чақнаб турган курсантлар ичидан таниш нигоҳни қидириб анча пайт овора бўлишади. Чунки бир кунлик армия ҳам барибир армия. Одамни тез ўзгартиради. Охири иккилана-иккилана бир тўхтамга келган қариндошлар курсантлар ичидан ўз жигарбандини топиб олади ва ғурурдан еттинчи осмонга сайрга чиқади.\nШундан сўнг курсантлар бирин-кетин энг чин қасам – Ватанга қасамёд қилишди. Уларга Президент совғалари улашилди. Шу куни курсантлар учун капитал таъмирдан чиққан 1 200 ўринли ошхонанинг очилиш маросими ҳам бўлиб ўтди. Ота-оналар фарзандлари учун яратилган шарт-шароитлар билан яқиндан таништирилди.\nТантанали маросимда сўзга чиққан жажжи дўстимиз Абдумалик Раҳимжонов курсантларнинг ота-онасига ўз шеъри билан энг аъло гапни айтди, десак, муболаға бўлмайди.\nБайрамларда сизга гул беролмайман,\nТуғилган кунингиз менсиз ўтади.\nЛекин хафа бўлманг, ишонинг, она!\nЎғлингиз лейтенант бўлиб қайтади...


Муаммо, мулоҳаза, таклиф |\nМуаммо, мулоҳаза, таклиф\nБУ ҚАРО КЎЗ КИМНИНГ ЗУРРИЁТИ?\n“Оилада уч фарзандмиз,—дея ёзади яқиндагина турмуш қурган келинчак.—Синглим коллежда, укам мактабда ўқийди, ҳали вояга етишгани йўқ. Ҳаётимда юз берган бир воқеа сабаб Сизга юрагимдагини тўкиб-солгим келди. Фақат бир илтимос, менинг кимлигимни ошкора ёзмасангиз. Юрагим тўлиб кетганидан, кимгадир айтиб, ёрилишим керак бўлиб қолганидан туширяпман ушбу сатрларни.\nБиз гарчи отамиз тирик бўлсалар-да, бир кўзлик билан дунё танидик. Бувимнинг ай- тишларига қараганда, отам онам билан кимларнингдир ҳайбаракалласига учиб ажрашиб кетишган экан. Онам, бизни ўйлаб бўлса керак, турмуш қурмабдилар. Отам тез орада уйланиб, икки фарзандли бўлишга ҳам улгурибдилар. Аммо у кишини ҳозир кўрсам мен ҳам, укаларим ҳам танимаймиз. Онам ўшанда аччиқ устида бизга бериладиган нафақадан ҳам воз кечган эканлар.\nНолимаймиз, онамиз ҳам мактабда ишлаб, ҳам уйда чеварчилик қилиб, бизни ҳеч нарсадан кам қилмай боқдилар, боқяптилар. Лекин барибир мен ва укаларимга нимадир етишмасди. Ҳеч қачон бағри бут ўртоқларимиз қатори юракдан чиқариб кула олмасдик. Мен мактабни аъло баҳоларга битирдим. Олий ўқув юртида давлат бюджети асосида ўқидим. Онам елиб-югуриб мени узатишга тайёргарлик кўрардилар. Мен эсам сеп-сидирға ҳақида эмас, ҳеч бўлмаганда тўйим куни отам келиб кузатармикин, деган умид билан яшадим. Охири фикримни онамга айтдим. Қанчалар оғир бўлмасин, онам бояқиш не умидлар билан таклифноманинг биринчисини отамнинг номига ёздилар. Кўнглимдан эса мени едириб- ичирмаган, кийдирмаган бўлсалар ҳам хонадондан чиқиб кетаётганда бўйнига осилиб йиғлаб хайрлашадиган одам—отам тўйга келсайди, деган ўй айланаверарди. Бўлажак турмуш ўртоғим менинг ҳам отам борлигини кўришларини жуда-жуда истардим-да.\nХонадонимизда тўй бўляп-ти. Тоғаларим, онамнинг ишхонасидагилар, маҳалла-кўй, ўртоқларим, синфдошларим, курсдошларим, ҳамма-ҳамманинг табригини қабул қиляп- ман-у “тўйга даданг келди” деган хушхабарнигина кутиб аланглайман. Келин-куёв иккимизни никоҳ маросимига йўллашиб, катталар фотиҳа беришяпти-ю юрагимга қил сиғмайди. “Бари-бир улар орасида отанг йўқ-да”, дея унсиз йиғлайди кўнглим. Аммо кўзларим ёлғизқўллик билан тўй қилаётган онажонимнинг жовдираган кўзларига тушиб, у киши ҳам мендан-да ортиқ қийналаётганини ҳис қиламан-у ўзимни дадилликка оламан, келаётган кўз ёшимни ичимга ютаман.\nШундай қилиб, отам тўйга келмади. Ота- онам тақдири айро тушишига нима сабаб билмадим, аммо бу ажрим биз фарзандларни ота меҳридан жудо қилмаслиги керак эди-ку! Баъзан отасиз ўксик улғайишимизга онам ҳам сабабчимикин, дегим келади. Бироқ, ҳали-ҳамон ёдимда. Мен олти-етти ёшларда бўлсам керак, онам бечора укамни кўтариб, мен ва синглимни етаклаб, анча йўл босиб отам ишлайдиган жойга боргандик. Ўшанда кимдир у киши бугун ишга келмадилар, деди. Биз эндигина қайтаётган пайтимизда бир аёл чиқиб “у киши шу ерда эди, сизларнинг қорангизни кўриб, нариги эшикдан қочиб чиқиб кетди” дегани ҳам эсимда. Ҳа, бундай отанинг боридан йўғи афзал экан! Бундан кўра ўлиб кетган бўлганларида, шунчалар афсус-надомат чекмаган бўлармидик…”\nМактубни ўқиб туриб ойнаи жаҳонда кўрганим бир ҳодиса кўз ўнгимга келади. Ўшанда эндигина болалаган буйвол (хўкизга ўхшаб кетаркан) бир амаллаб боласини оёққа турғазиб, пода томон етак- лайди. Шу топда пода атрофида ўралашган уч-тўрт қашқир тўдадан орқароқда қолаётган она-болага яқин кела бошлайди. Ҳозиргина туғиб, анча куч йўқотган она буйвол боласини қашқирлардан ҳимоя қилишга шунчалар уринмасин, ёлғизлик қилади. Шу топда йигирма-ўттиз метрлар узоқлашиб қолган пода орасидан норғулгинаси, юраги сездими, орқага қараб, аҳволни англади-да, ўзини хавф-хатарга қўйиб бўлса-да, важоҳат билан қашқирлар томон отилди. Унга эргашиб беш-ўн ҳайвон қашқирларга ҳамлага ошиқди. Тўпдан қўрққан йиртқичлар чекинишдан бошқа илож тополмади. Шу топда аҳволни шарҳлаётган муаллиф: “Ҳозиргина дунёга келган буйволча ва онасини эркак ҳайвоннинг уларга бўлган муҳаббати асраб қолди. Подани ортга бошлаган мана шу кичкинтойнинг отаси эди” деганди, ҳайвон боласини экран олдига келтириб.\nОдамни ҳайратлантирадиган ҳодиса, тўғрими? Ёруғ дунёнинг энг онгли мавжудоти—инсон баъзан ҳайвон қила оладиган ишга ҳам қодир бўлмайди-я! Қаранг, ҳатто парранданинг жуфти ҳам полапони қанот чиқариб, мустақил учадиган, ризқини топа оладиган бўлмагунча ташлаб кетмас экан. Ахир биз инсонмиз-ку! Бугун отаси, баъзан онаси ҳаёт бўла туриб қанча-қанча фарзандлар меҳрибонлик уйларида тарбияланаётгани ачинарли. Ҳа, улар давлат болалари, ҳеч нарсадан кам қилмай улғайтириб олади. Аммо ҳеч ким ҳеч қандай бойликка топилмайдиган ота ёки она меҳрини беролмайди-да. Бу, менинг назаримда, миллатимизнинг атворига ёт нарса аслида. Оилавий ажримлар ортидан битта оиланинг ўзида уч, икки, бир, вилоят, республика миқёсида бир неча минглаб тирик етимлар асосан ота меҳрига зор ўсмоқдалар. Балки улар юқоридаги мактуб эгаси каби моддий томондан қийналмас, аммо уларга ҳеч ким бера олмайдиган ота меҳри ўрнини ким тўлдиради?!\nУ бўлмаса, бошқаси дея яна бир “онаси ўпмаган”ига уйланиб, бола-чақа орттириб кетаётган эркак, бандадан уялмадингиз, уялганингизда, эркаклик ғурурингиз мудрамаганида кўзи жовдираб турган болангизни, онаси ҳар қанча ошириб юборганда ҳам, аро йўлда қолдирмасдингиз, Худодан қўрқинг! Қонунан ҳам, шаръан ҳам сиз унинг олдида бир умрга бурчлисиз. Ахир у Сизнинг зурриётингиз!\nБаъзан, “боласи бўлса, алиментини оляпти” дея ўдағайлашиб қўйишади собиқ эр томонидагилар. Аввало, аксарий алиментлар бугунги шароитда арзимаган пул. Собиқ хотину боласининг этагини зарга тўлдирган бойвачча бўлганда ҳам бу бойлик ота меҳри ўрнини боса олармиди? Кўзи жовдираган бола кўксидаги ўксиклик доғини ювармиди? Асло! Қаттиқ нон, қайноқ сув ичса ҳам ота-она бақамти бўлиб, бир дастурхон атрофида ўтиришига нима етсин! Ҳаётий кузатишлар шуни тасдиқлаб турибдики, тирик етимликда улғайган одам катта бўлганда ҳам кўзидаги мунг сақланиб қоларкан. Бу унинг қалби, кўзи ҳаёт бўла туриб ота ёки баъзан она меҳрига тўймаганидандир балки.\nОила аталмиш муқаддас даргоҳнинг пушти-паноҳи бўлган эркаклар! Яратган Сизни оталикдек буюк неъмат билан сийлаган экан, Оиладек қутлуғ қўрғон билан боғлиқ қадим қадриятларимиз илдизлари Меҳр, Оқибат, Мурувват сингари инсоний фазилатлар тафтидан баҳраманд бўлиши учун Орият, Садоқат, Бурч сингари мудраб ётган туйғуларни уйғотмасангиз, зурриётингиз бир умрлик армон гирдобида қолаверади. Охиратда бунинг сўрови қаттиқ бўлади, дейдилар.\nЖонингиздан жон бериб дунёга келтирган зурриётингиз бағри бутлиги Сизнинг Муҳаббатингиз, Матонатингиз, Сабрингиз билан ўлчангай, онаизорлар! Агар Сиз хоҳласангиз Меҳрибонлик уйлари ҳувиллаб қолиб, бирор қора кўз меҳр илинжида жовдираб юрмагай.\nСиз-чи, Яраштириш комиссиялари, хотин-қизлар қўмиталари, оила институти мутасаддилари! Агар Сиз Президентимизнинг шу йил 2 февралдаги Фармонларига кўра оёққа турсангиз, тирик етимлик илдизига болта урилиши та- йин. Токи, асли инсон насли бўлган буюк мавжудот фарзанди кўзида мунг, қалбида доғ бўлмасин.\nШариат йўлида энг қабиҳ сўзни тилга олмоқчи, қонуний ажримга имзо чекмоқчи биродар, яна бир карра ўйланг, шайтонга ҳай беринг, мана бу жовдираб турган неъмат—ўғил ёки қиз эртаси учун шундай қилинг. Ахир У Сизнинг зурриётингиз. Уни бир умрли армон ўтига отмай десангиз, шаштингиздан қайтинг!\nЖамиятнинг кучи барқарор оилалар билан белгиланар, бу муқаддас қўрғонлар қомусимиз меъёрлари бўйича давлат ва жамият ҳимоясида экан, унга беписанд муносабатлар барҳам топиши учун ўрни келса, кескин чоралар кўриш вақти келди. Таҳлил қилинганда, ажримларнинг аксарияти ўзаро келишмовчилик важи билан изоҳланади. Аслида оила ўзаро келишув асосида барпо бўлган эмасми?! Оиладагилар келишолмаётган экан, бир, икки, уч… фарзандли бўлгунча кутишга не ҳожат эди?! Оталик, баъзан оналик бурчини унутиб, вояга етмаган фарзандларни аро йўлга ташлаб, ажрим йўлини танлаган ташаббускор томонга худди ривожланган мамлакатлардагидек давлат божи миқдорини кескин ошириш зарурмикин? Гарчи ноқонуний никоҳлар учун маъмурий жазодан ташқари жиноий жазолар қўлланилиши белгиланса-да, ҳамон бундай ҳолатлар камайгани йўқ. Боиси, қонунга киритилган қўшимча ва ўзгаришлар турмушга татбиқ этилмаяпти ҳисоб. Бу, қўшхотинлик иллатини ҳам бардамалатаётгани ҳеч кимга сир эмас. Оила, демакки, жамиятдаги ахлоқ нормаларини бузиб, кўнгил кўчаларида сарсари кезаётганлар қаро кўз фарзандлар олдидаги бурчини англаб етиши учун ҳам шундай кескин чоралар зарурдир, Сиз нима дейсиз, азиз муштарий?


Ўзбек ўз халоскорларига "миннатдорчилик" билдирди\nПриморье ўлкасининг Егершельд қўрғонида бошланган ёнғинда икки нафар ўзбекистонлик меҳнат муҳожири нобуд бўлди, учинчисининг жонини ўт ўчирувчилар сақлаб қолди. Алангандан олиб чиқилган мардикор ўзига хос тарзда “миннатдорчилик” билдирди.\nУч ўзбек мардикори шаҳарчанинг бир четидаги коттежлардан бирини таъмирлаш пайтида бинонинг иккинчи қаватида ёнғин чиқди. Воқеа жойига етиб келган маҳаллий ўт ўчирувчилар аланга хонани иситишга мўлжалланган мосламадан келиб чиққанини аниқлади.\nТутунда гангиб қолган ишчилардан икки нафари заҳарланиб нобуд бўлди. Ўт ўчирувчилар улардан биттасинигина қутқариб қолишга муваффақ бўлди. Унинг аҳволи шу даражада ёмон эдики, ходимлар тез ёрдам чақиришга мажбур бўлди.\nАбгор аҳволда, юпун кийинган ва маст ҳолатда бўлган бу кишини раҳми келган ўт ўчирувчилар ўзларининг машинасига исинишга ўтиргизиб қўйди.\nБироқ, тутунда мияси гангиб, совуқда музлаб қолган ўзбекистонлик иссиқда ўтириб бироз ўзига келди, шекилли. У вақтдан ҳам "унумли" фойдаланди: машина бардачогидаги пул, мобил телефон, кимнингдир тўқилган қалпоғи ва негадир ўт ўчирувчи гувоҳномасини чўнтагига солиб олди.\nҲайдовчи бардачокда нарсалар йўқолганини тез ёрдам машинаси келганида ва ўзбекистонликни унга олиб ўтишаётганида аниқлади.\nАзамат мардикор ўт ўчирувчининг қалпоғини аллақачон бошига кийиб олишга улгурган...\nËнғиндан қутқарилган ўзбек


Месси «Барса»ни бир ўзи торта олмаяпти. Вальвердега саволлар кўпайди\n12:00 / 03.11.2019\n«Барселона» Испания чемпионатининг 12-турида «Леванте»га сафарда дастлаб ҳисобни очган бўлсада, иккинчи бўлимда 7 дақиқа ичида 3 гол ўтказиб мағлуб бўлди (1:3).\nИспания чемпионати. Лига 1. 12-тур\n«Леванте» — «Барселона» — 3:1 (0:1)\nГоллар: Месси, 38 — пенальти (0:1). Кампанья, 61 (1:1). Майораль, 63 (2:1). Радойя, 68 (3:1).\n«Леванте»: Фернандес, Мирамон, Везу, Постиго, Клерк, Мелеро, Радойя, Барди (Рочина, 62), Кампанья (Кабако, 88), Майораль, Моралес (Вукчевич, 82).\n«Барселона»: тер Штеген, Сержи Роберто, Пике, Лангле, Семеду, Видаль (Бускетс, 65), де Йонг, Артур (Фати, 67), Месси, Суарес (Перес, 41), Гризманн.\nОгоҳлантиришлар: Артур, 12. Барди, 52. Гризманн, 56. Пике, 66. Лангле, 67. Сержи Роберто, 81. Фати, 85.\nҲакам: Эрнандес Эрнандес.\n2 ноябрь. Валенсия. «Сьюдад де Валенсия» стадиони.\nЭрнесто Вальверде жамоасида «иситма» бошланди. Чемпионлар лигасида «Славия»га қарши ўйиндаги қийин ғалабадан кейин (ўша ўйинда на Месси, на Суарес ва на Гризманн қаҳрамон бўлолган, фақатгина тер Штегеннинг маҳоратигина «Барселона»ни қутқарганди) ҳам деярли ҳеч нарса ўзгармади. Дарвозабон ўша ўйиндан кейин жамоа ичида жиддий суҳбат бўлиб ўтишини таъкидлаганди.\nБундай суҳбат ёки ўтказилмади, ёки суҳбатнинг таъсири бўлмади. Кейинги ўйинда каталонлар янаям ёмон ўйнашди. Етти дақиқа ичида «Леванте» учта гол уриб, ғалабага эришди.\n«Барселона» ҳар ой бошида мухлисларини хафа қилмоқда. Августда — чемпионатнинг биринчи турида — каталонлар «Атлетик»нинг фахрий футболчиси Адуриснинг қойилмақом зарбасидан кейин нокаут ҳолатига тушганди (0:1). Сентябрда мавсум дебютанти «Гранада»га қарши ўйинда фиаско рўй берди (0:2). Ноябрь ойи бошида эса кучли жамоаларга муаммо туғдиришни биладиган «Леванте» рўбару келди.\nХудди шу жамоа 2018 йил майида чемпионга қарши ақлбовар қилмас ўйин ўтказган ва 5:4 ҳисобида ғалаба қозонганди. Ҳозир ҳам аномал воқеа рўй берди. Бунақаси асрда бир кузатилади, деса ҳам бўлади. Кўк-анорранглилар 7 дақиқаю 31 сония ичида уч гол ўтказиб нокаут ҳолатига тушди.\n🔙 Y la historia volvió a repetirse...\n👏 @LevanteUD 👏#LevanteBarça pic.twitter.com/eVSW6hy2gE\nВаленсияликлар («Леванте») Эрнесто Вальверде учун «Барселона» бошқарувидаги ўйинлардаги энг ноқулай рақиби ҳисобланади. Ушбу мутахассис Каталониядаги фаолияти давомида 133та расмий ўйин ўтказиб, жами 15 бор мағлуб бўлган, шундан энг кўпи (уч марта) «Леванте»га қарши ўйинларда рўй берган. Пако Лопес Ла Лигада «Барса»ни икки бор енгган ягона мураббийдир. Бундан ташқари, 2019 йил январида, Испания Кубоги 1/8 финали доирасидаги биринчи учрашувда «Леванте» «Барселона»дан устун келганди.\n🗒 Paco López se convierte en el primer entrenador en vencer al @FCBarcelona_es de Valverde en dos ocasiones en #LaLigaSantander. #LevanteBarça pic.twitter.com/FzApLsMgEe\n7 дақиқадаги 3 гол\nБиринчи бўлимда «Барселона» ўз ўйинидаги муаммоларни тўпга эгалик қилиш орқали ёпа олди. Албатта, биринчи бўлимда кўк-анорранглилар голли вазиятлар яратиш борасида ҳам рақибдан устунлик қилишди.\nУрилган гол бир жамоанинг иккинчисидан яққол устунлик қилиши эмас, «Барса»нинг алоҳида футболчиларининг индивидуал маҳоратлари самараси сифатида юзага келди. Артурнинг пасидан кейин вазиятни яхши ҳис қила олган Гризманн тўпни ўтказиб юборди ва Семеду жарима майдонига ёриб кирди. Воқеалар ривожининг бундай тус олишини кутмаган рақиб ҳимоячиси Хорхе Мирамон уни йиқитиб қўйди. Ҳакам нуқтани кўрсатди ва Месси совуққонлик билан зарба бериб ҳисобни очди.\nБеш дақиқа ўтиб аргентиналик футболчи жамоаси устунлигини ошириш имкониятига эга бўлди, унинг зарбасини дарвозабон қайтарди, қайтган тўпни дарвозабон қўллари орасидан яна дарвоза сари йўналтирганида эса ҳимоячи тўпни тўсишга улгурди. Леонинг бу вазиятни ҳал қила олмагани ўйиндаги бурилиш нуқта бўлди. Агар «Барселона» танаффусга икки тўп фарқи билан йўл олганида ғалаба қўлдан чиқарилмаслиги ҳақиқатга яқин эди.\nЎйин тақдири 63 ва 68-дақиқалар оралиғида ҳал бўлди. Концентрацияни йўқотган каталонлар осонлик билан «Леванте» футболчиларини ўтказиб юбораверишди. Аввалига мезбонлар Пикенинг тўпни қабул қилишдаги хатосидан унумли фойдаланишди. Тўпга эга чиққан «Леванте» футболчилари Кампаньяни қулай вазиятга чиқаришди ва у тўпга бир тегинишда кучли зарба бериб ҳисобни тенглаштирди.\nУч дақиқа ўтиб «Реал»нинг собиқ футболчиси Майораль рақиб жарима майдони яқинида қулай вазиятда пайдо бўлди, Пике у бемалол ўгирилиб зарба беришига йўл қўйиб берди, тер Штегеннинг ташланиши фойда бермади - тўп унинг қўлқопини силаб ўтиб дарвоза тўридан жой олди. Яна бироз ўтиб Радойянинг зарбаси Бускетс орқали рикошет бўлиб тер Штегенни ожиз қолдирди.\nҚолган 20 дақиқада «Барса» тўхтовсиз ҳужум уюштирди ва вазиятлардан бирида тўп дарвоза тўрига бориб тушди ҳам. Аммо ҳакам видеотакрор орқали офсайд ҳолатини қайд этиб, Мессининг голини бекор қилди. Бу вазиятда Гризманн олдинроққа чиқиб кетгани маълум бўлди. Меҳмонлар ҳаққоний гол уришга улгуришмади.\nБу ўйиндан кейин ҳам «Барселона» футболчилари яна бир суҳбатлашиб олиши керак. Аммо бу сафар суҳбат жиддийроқ бўлиши талаб этилади.\nСафар ўйинлари комплекси\n«Леванте»нинг лақаби «қора мушуклар» бўлгани каталонияликларни оқлай олмайди. «Барселона» шу вақтга қадар фақат жиддий рақиблар бўлмагани туфайли Испания чемпионатида пешқадамлигини сақлаб қолмоқда. Лекин жамоа ўтган 11 ўйинда («Барселона»нинг 11-турда «Реал»га қарши ўйини декабрга қолдирилган) уч бор мағлуб бўлди. Бу ўтган мавсумдаги барча мағлубиятлар сонига тенг. Ва бу мағлубиятларнинг барчаси сафар ўйинларида қайд этилган.\nЖамоанинг сафар ўйинларидаги комплекси ҳақида Вальверде биларди. У ўйиндан аввалги матбуот анжуманида ҳам жамоа яхши ўйнай бошлагани, аммо жамоага бегона стадионлардаги ғалабалар ҳам кераклигини қайд этиб ўтганди. Аммо мураббийда бу муаммони ҳал қилиш бўйича ечим йўқ эди. Ўйиндан кейин ҳам унда бундай ечим йўқ. «Леванте»га қарши ўйиндан кейин журналистнинг Вальвердега бу борада берган саволига «бизда сафарда ҳам яхши ўйинлар бўлган» дея жавобдан қочиб жавоб берилди.\nВальверде фақат «Барса» ўйинига структуравийлик етишмаётганини тан олганида нисбатан конкрет фикр билдирди. Жамоани клуб учун чап оёғида 500-голини урган Месси қутқариши ҳам мумкин эди. Биринчи бўлим сўнгида Леонинг иккинчи голига дарвоза чизиғи устида пайдо бўлган ҳимоячи, иккинчи бўлимда ҳисоб 3:1 бўлиб турганида офсайд қайд этган ВАР халақит қилди. Каталонларнинг яна икки хавфли ҳужуми — жамоа сардорининг бошланғич паси эвазига бўлди, аргентиналик футболчи ўз ишини қилмоқда, аммо бошқалар-чи?\nСуарес тезлигини йўқотган, бу ўйиндан олдин ушбу футболчига дам берилиши ҳақида хабарлар тарқалганди. Яхшиси дам берилиши керак эди, чунки Луис жамоага ёрдам бера олмади ва биринчи бўлимдаёқ жароҳат олиб, бир футболчи алмаштиришни банд қилди. Гризманн ўйиндан ўйинга орқароқ сурилмоқда ва бу ўйинда ҳам фақат бир марта зарба беришдан бошқа вазиятда деярли кўринмади.\nВальвердеда ҳужумда вариантлар бордек кўринганди, аммо Дембеле сабабсиз равишда заявкадан ташқарида қолди, Фати эса майдонга жуда кеч туширилди.\nТаркиб ротацияси — алоҳида мавзу. Айниқса майдон маркази, мураббий бу ерда де Йонг ва Артурга имконият бермоқда. Бу тандем дахлсиздек кўринади, бошқалар эса бундан жабр кўришмоқда. Масалан, Видаль яқиндагина кескин норозилик билдирди.\nШанба кунги ўйинда «Барса» майдон марказини бой берди ва қарши ҳужумларни яхши уюштира олмади. Артуро ҳам яхши ҳаракатлана олмади, иккинчи бўлимда, иккинчи голдан кейин чилилик футболчи ўрнига майдонга тушган Бускетс эса тер Штегенни чалғитиб, учинчи голга сабаб бўлди. «Леванте»нинг биринчи ва иккинчи голларида асосий масъулият Пике зиммасида, у аввалига тўпни рақибга топширди, кейин Борха Майоралнинг йўлини тўса олмади. Майораль бу мавсумда ҳам «Барса»га, ҳам ўзининг қадрдон жамоаси «Реал»га гол урган ягона футболчи.\n⏰ 61' @JoseGCampana\n⏰ 63' @Mayoral_Borja\n¡El @LevanteUD remonta en TRES MINUTOS!#LevanteBarça pic.twitter.com/XtI0X4Gx9T\nУмуман олганда, фахрий футболчилар ёшариб қолмайди. Масалан, бу мавсумда захирада қолаётган Ракитич миш-мишларга кўра қишда жамоасини ўзгартиради. Ёшлар эса деярли ўсишмаяпти, ҳолбуки яқиндагина Рикард Пуч ва Карлес Аленьяга катта умидлар билдирилганди. Мантиқан, Вальвердедан истеъфо талаб қилишнинг айни вақти. Мураббий истеъфога чиқиш ҳақида ташвишланмаётгани, ҳали барчаси олдиндалигини айтаётган бўлса-да, унинг истиқболи туманли кўринмоқда. Айниқса, «Камп Ноу»га барселоналикларнинг яна бир афсонаси Роналд Куман қайтиши ҳақидаги гаплар пайдо бўлганида. Бундай клубда ишлаш учун Нидерландия терма жамоасидаги ишдан воз кечиш ҳам мумкин.\n10:01 / 21.11.2019\nСайёҳлар круиз лайнерини йўналишини ўзгартиришга мажбур қилишди\n20:24 / 19.11.2019\nМесси афсонавий Пеленинг натижасини қайтара олди\n11:03 / 19.11.2019


Ўзбекистон Республикаси Судьялар олий кенгаши тўғрисидаги Қонунга ўзгартириш ва қўшимчалар киритилди. – KATTAQO'RG'ON TONGI\nЎзбекистон Республикаси Судьялар олий кенгаши тўғрисидаги Қонунга ўзгартириш ва қўшимчалар киритилди.\nҚонунга қуйидаги ўзгартириш ва қўшимчалар киритилди:\nКенгашнинг асосий вазифалари кенгайтирилди, улар жумласига қуйидагилар киритилди:\n– судьялар орасида коррупция ҳолатларининг олдини олиш ва уларни барвақт аниқлаш бўйича чора-тадбирлар кўриш;\n– суд тизимида аниқланган ҳар бир коррупция ҳолатини кўриб чиқиш ва принципиал баҳолаш;\n– Кенгашнинг ҳамда суд тизимининг фаолиятида очиқлик ва шаффофликни таъминлаш бўйича чора-тадбирлар кўриш;\n– раҳбар судьялик лавозимларига кўрсатиш учун муносиб судья кадрларни танлаб олиш, шунингдек уларни рағбатлантириш ва мукофотлаш масаласи юзасидан ташаббус кўрсатиш.\nКенгашнинг қуйидаги ваколатлари кенгайтирилди:\nа) вилоятлар ва Тошкент шаҳар судларининг раислари ва раис ўринбосарлари, вилоятлар ва Тошкент шаҳар маъмурий судлари раислари ва раис ўринбосарлари, шунингдек Ҳарбий суд раиси ва раис ўринбосарлари лавозимларига тавсия этиладиган номзодлар бўйича Президентга тақдимномалар киритади;\nб) қуйидагиларни лавозимга тайинлайди:\n– туманлараро, туман, шаҳар судларининг раис ўринбосарларини;\n– вилоятлар ва Тошкент шаҳар маъмурий судлари судьяларини;\n– туманлараро маъмурий судларнинг раисларини, уларнинг ўринбосарлари ва судьяларини;\n– ҳудудий ҳарбий судларнинг раисларини;\nв) Судьялар олий малака ҳайъатининг хулосасига кўра судьяларни уларнинг ваколатлари муддати даврида ўз аризаларига асосан:\n– вилоятлар ва Тошкент шаҳар судларининг судьялари;\n– туманлараро, туман, шаҳар судларининг раислари, раис ўринбосарлари;\n– туманлараро маъмурий судларнинг раисларини, уларнинг ўринбосарлари ва судьялари;\n– Ҳарбий суднинг судьялари, ҳудудий ҳарбий судларнинг раислари лавозимларига ўтказади;\nг) судьялар фаолиятини очиқ ва шаффоф электрон рейтинг дастури асосида баҳолаш мезонларини аниқлаш бўйича чора-тадбирлар кўради ва ҳ.к.\nКенгаш раисининг ваколатлари белгиланди. У бошқа вазифалари қаторида:\n– суд ҳокимияти мустақиллигини, судьялар дахлсизлигини таъминлашга ва одил судловни амалга оширишга тўсқинлик қилаётган омиллар ҳақида, шунингдек суд тизимида коррупцияга қарши курашишнинг ҳолати тўғрисида Президентга йил якунлари бўйича ахборот тақдим этади;\n– жисмоний шахсларни, юридик шахсларнинг вакилларини шахсан қабул қилади.\nКенгаш раиси ўринбосари ваколатлари ўзгартирилди, у:\n– Судьялар дахлсизлигини таъминлаш ва коррупциянинг олдини олиш бўйича суд инспекциясининг фаолиятига раҳбарликни амалга оширади, унинг фаолияти самарадорлигини таъминлаш учун жавобгар бўлади;\n– ахборот-коммуникация технологияларини жорий этишга, шунингдек ахборот хавфсизлигини таъминлашга доир ишларни ташкил этади;\nҚонуннинг 18-моддаси 3-5-қисмлар билан тўлдирилди, уларга мувофиқ Кенгаш раиси судьяларнинг дахлсизлигини бузганлик ва одил судловни амалга оширишга аралашганлик ҳолатлари юзасидан прокуратура органларига тақдимнома киритиши мумкин. Тақдимнома бир ой муддатда кўриб чиқилади ва Кенгаш жиноят иши қўзғатилганлиги тўғрисида ёки уни қўзғатиш рад этилганлиги ҳақида Бош прокуратура томонидан хабардор қилинади.\nСудья ҳуқуқбузарлик содир этганликда гумон қилиниб ушлаб турилган тақдирда, судья ушланган пайтдан эътиборан 3 соатдан кечиктирмасдан Судьялар олий кенгашига бу ҳақда ушлаб туришга асос бўлган ҳужжатларнинг кўчирма нусхалари илова қилинган ҳолда хабар қилиниши шарт.\nСамарқанд Давлат университетининг Каттақўрғон филиалида “Ўзбек тили байрами куни” ва ўзбек тилига Давлат тили мақоми берилганлигининг 32 йиллигига бағишланган байрам тадбири бўлиб ўтди.


Агар шайтон васваса қилса - Hidoyat.uz\nАгар шайтон васваса қилса\nАсосий саҳифа Мақолалар Агар шайтон васваса қилса\nЧоп этилди Dekabr 19, 2018 No Comments\nШайтон инсонларнинг қўлидаги нарсага тамагирлик қилишга васваса қилади. Шунда Аллоҳ таолонинг қуйидаги ваъдасини эсланг: “Ерда ўрмаловчи бирор нарса (жонзот) йўқки, унинг ризқи (таъминоти) Аллоҳнинг зиммасида бўлмаса! (У) унинг қароргоҳини ҳам, оромгоҳини ҳам билур. Ҳаммаси аниқ Китоб (Лавҳул-маҳфуз)да (ёзилган)дир” (Ҳуд сураси, 6-оят).\nШайтон узун орзулар қилишга васваса қилиб, ўлимни унуттиради. Шунда Аллоҳ таолонинг қуйидаги оятини эсланг: “Бирор жон эртага нима иш қилишини билмас. Бирор жон қаерда ўлишини ҳам билмас. Албатта, Аллоҳ (ҳамма нарсани) билувчи ва хабардор зотдир (Луқмон сураси, 34-оят).\nШайтон бу дунёни ўйин-кулгу, маишат билан ўтказишга васваса қилади. Шунда Аллоҳ таолонинг қуйидаги оятини эсланг: “(Эй, Муҳаммад!) Уларга қўйиб беринг: есинлар, фойдалансинлар ва орзулар уларни машғул қилаверсин! Бас, яқинда (қилмишларининг оқибатини) билиб олурлар” (Ҳижр сураси, 3-оят).\nБошқа оятда Аллоҳ таоло бундай огоҳлантиради: “(Эй, Муҳаммад!) Кўрдингизми, агар Биз уларни (узоқ) йиллар (сиҳат-саломатлик, мол-давлат билан) фойдалантирсак, сўнгра уларга ваъда қилинган нарса (яъни азоб) келганда, уларга (дунёда) фойдаланган нарсалари асқотмайди” (Шуаро, 205-207-оятлар).\n4. Шайтон инсонлардан умидвор бўлишга, уларга суянишга васваса қилади. Шунда Аллоҳ таолонинг қуйидаги оятини эсланг: “Кимки Аллоҳга тақво қилса, У унга (ташвишлардан) чиқиш йўлини (пайдо) қилур. Яна, уни ўзи ўйламаган жойдан ризқлантирур. Кимки Аллоҳга таваккул қилса, бас, (Аллоҳнинг) ўзи унга кифоя қилар. Албатта, Аллоҳ ўзи (хоҳлаган) ишига етувчидир. Аллоҳ барча нарса учун миқдор (меъёр ва муддатни тайин) қилиб қўйгандир” (Талоқ сураси, 2-3 – оятлар).\nШайтон мусулмонлар устидан мазах қилишга, уларни камситишга васваса қилади. Шунда Аллоҳ таолонинг қуйидаги оятини эсланг: “Ҳолбуки, куч-қудрат фақат Аллоҳники, Унинг пайғамбариники ва мўминларникидир. Лекин мунофиқлар (буни) билмаслар” (Мунофиқун, 8-оят).\nШайтон обрў-эътибор қозониш, одамларнинг олқишларига учишга васваса қилади. Шунда Аллоҳ таолонинг қуйидаги оятини эсланг: “(Эй, Муҳаммад!) Раббингизнинг раҳматини (пайғамбарликни) улар тақсимлайдиларми?! Уларнинг дунё ҳаётидаги тирикчиликларини ҳам уларнинг ўрталарида Биз тақсимлаганмиз ва бир-бирларини бўйин сундириш (ишлатиш)лари учун баъзиларини баъзиларидан даражаларини кўтариб қўйганмиз. Раббингизнинг раҳмати эса улар тўплайдиган нарса (бойлик)ларидан яхшироқдир” (Зуҳруф сураси, 32-оят).\nШайтон зиқналик қилишга, мол-дунё тўплашга васваса қилади. Шунда Аллоҳ таолонинг қуйидаги оятини эсланг: “Сизларнинг ҳузурингиздаги нарсалар тугаб кетур. Аллоҳ даргоҳидаги нарсалар эса боқийдир. Биз, албатта, сабр этганларни ўзлари қилиб ўтган гўзал (солиҳ) амаллари баробаридаги мукофот билан тақдирлаймиз” (Наҳл сураси, 96-оят).\nШайтон ғурурга кетишга, бошқаларни паст санашга васваса қилади. Шунда Аллоҳ таолонинг қуйидаги оятини эсланг: “Эй, инсонлар! Дарҳақиқат, Биз сизларни бир эркак (Одам) ва бир аёл (Ҳавво)дан яратдик ҳамда бир-бирларингиз билан танишишингиз учун сизларни (турли-туман) халқлар ва қабила (элат)лар қилиб қўйдик. Албатта, Аллоҳ наздида (энг азизу) мукаррамроғингиз тақводорроғингиздир. Албатта, Аллоҳ билувчи ва хабардор зотдир (Ҳужурот сураси, 13-оят).\nҲавво онамиз қандай яралган?


Наманганда илк бор уч ўлчамли “зебра”лар пайдо бўлди - Фарғона.Ру ахборот агентлиги\n02:18 msk, 18 Июнь 2019\nНаманганда илк бор уч ўлчамли “зебра”лар пайдо бўлди\n01.06.2018 15:29 msk\nНамангандаги уч ўлчамли “зебра” йўлакчаси. Uza.uz сайти фотоси\nНаманган шаҳри кўчасида Ўзбекистонда биринчи бўлиб пиёдаларнинг ўтиш йўлакчаларини белги-ловчи 3D «зебра»лар пайдо бўлди. Оптик иллюзия шарофати билан оқ бетонлар-дан иборат ўтиш йўлакчалари тасвирини берувчи бундай йўлаклар Оромгоҳ ва Но-дим Намангоний кўчалари чорраҳасида пайдо бўлди, деб хабар беради ЎзА.\nЛойиҳа муаллифлари фикрига кўра, қаршисида асфальтдан бўртиб чиққан бетон тўсиқларини кўрган ҳайдовчи далҳол тормозни босиб, машинани секинлатади. Бу пиёдаларнинг тинчгина “зебра” дан ўтиб олишига имкон беради. Оптик алдов эффекти асфальт устига тортилган қора ва кулранг ранглари ҳисобига пайдо бўлади.\nНаманган вилояти ИИБ йўл хавфсизлиги назорати бошқармаси бўлим бошлиғи Элмурод Комиловнинг фикрига кўра, бундай бўртма, 3D форматли “зебра”лар пиёдалар ўтиш йўлакларида йўл транспорт ҳодисаларини икки баробарга камайтиради. Бугунги кунда шаҳарнинг иккита чорраҳасига шундай йўлакчалар чизилган. Яқин орада бундай “зебра”лар саккизта кўчада пайдо бўлади. Жами Наманган шаҳрида қиртдан ошиқ оптик иллюзияли йўлакчалар пайдо бўлади.\n3D - эффектли пиёдалар йўлакчалари дунёда кенг тарқалган тажриба ҳисобланади. Бундай “зебра”лар Россия, Хитой, Ҳиндистон, Франция шаҳарлари кўчаларида, ҳаттоки Исландиянинг 3 минг аҳолиси бор Исафьордюр балиқчилар шаҳарчасида ҳам учрайди. Марказий Осиёда бундай тажриба Қозоғистон ва Қирғизистонда қўлланилди. 2014 йили Бишкекнинг тўртта чорраҳасида ортик иллюзияга эга пиёдалар йўлакчалари пайдо бўлди. Қозоғистоннинг Павлодар шаҳридаги бу каби инновацияли йўлакчалар учун 200 минг танга ( 2014 йил курси бўйича - $1100) сарф қилинди.


Kutubxona - Salomat Vafo. Devor (hikoya) / Kiril\nSiz shu sahifadasiz: Salomat Vafo. Devor (hikoya) / Kiril\nИлк келган маҳалим, бу ер кўзимга худди операция хонасига ўхшаб кўринарди, дардим бир оз ариди шекилли, кейинчалик кўзим ўрганиб кетди. Аммо палатадаги ҳамхонам сал ғалатироқ чиқиб қолди: рангпар, озғин, жонсарак, бир қарашда, одамда қарама-қарши туйғулар уйғотади, жирканишми, раҳмдилликми?.. Аслида, бу ернинг ўзи ҳам асабимни қўзғарди, катта хонанинг кўчага қараган биттагина деразаси бўлиб, унинг олдида, ҳа-а, ҳамхонам Аъзамжон ялпайи-иб ётарди. Кечалари куладими, гапирадими-ей, хуллас, тинчлик йўқ: (қўрқасан ҳам) кўзини очар-очмас кўрган туши ҳақида гапира бошлайди. Энг ёмони, у... Аъзамжон ҳикоя қила, гапира туриб, бирданига безгак тутгандай қалтираб, кўзлари олайиб, оғзидан кўпик сочиб, шайтонлагандай хириллайди. Баъзан қайси дунёда эканлигимизни англай олмай қоламан. Тугмани босаман, дарров ҳамширалар етиб келиб, аллақандай уколларни ҳилвираб кетган озғин, серсуяк кетига санчишади. Шайтонлаган бемор зум ўтмай, бир думалаб жонон йигитга айланган девдай, ўзига келади. Гўё яна тун тушишини кутиб турган номозшомгулдай тантанавор очилади. Жим ётиш ҳақида минг тавалло қилсам ҳам, жуда бўлмади деганда, ёнбошлаб олади-да, деразадан кўраётганларини ҳикоя қила бошлайди.\n— Xонамизнинг димлиги ёқмайди-да, ака, бир кондисонер бўса яхши бўларди...\n— Яна нималарни орзу қиласиз, ё морожний дейсиз, ё кондисонер... худди бу ерга дам олишга келганга ўхшайсиз. Булар ҳақида олдинроқ ўйлашингиз керак эди, Аъзамжон, — дейман унинг юзидаги қувноқлик ва хурсандчиликни ёқтирмай.\n— Омон ака, жуда тартибли одамсиз-да, ахир бу ерда эртадан кечгача шифтга қараб ётиб, жинни бўлиб қолиш мумкин, ака. Уҳҳ... — деб узун уҳ тортади.\n— Ўттиз еттига, — дейди яна у оғир хўрсиниб...\n— Ўттиз етти!? Xапа бўлманг-у, мен сизни элликдан ошган деб ўйлабман, оғайни.\n— Ака-а.., — дейди ҳаяжонланиб Аъзамжон. — Нима элликдан ошган одамнинг юраги йўқми... кўнгли йўқми... мана сиз бир пари аёлни, қизни кўрсангиз юрагингиз «шиғғ» этиб кетмайдими?\n— Кўриб ўтирибман, юракни қандай абгор қилганингизни... Қизим тенги аёлларни қандай сева оламан, имоним бутун, — дейман ҳафсалам пир бўлиб.\n— Э-е, ака, бунга имоннинг қандай алоқаси бор, — дейди фикрларимни бўлиб. — Ким билан бўлса ҳам гаров ўйнайман, муҳаббатнинг ўзи ҳам энг катта эътиқод.\n— Жуда қизиқсиз (минг йилдан бери танигандай, қизиқ экансиз демайди), шойирликнинг нима алоқаси бор, шойир бўлсам нима қилибди. Оҳҳ... мен севган аёл... унинг овозигина жонингни оларди. Фақат оиласи бор эди-да... Даҳшат эди, яқинлашсанг ёндиради, шундай хотинлар бор, билсангиз.\n— Xоладилникда туғилганмисиз, мунча гапларингиз совуқ...\n— Оббо, ўлманг сиз Омон ака, қўймайсиз, оҳ, оҳ... — дейди муаттар ҳаволарни симириб Аъзамжон.\n— Войй..., — ҳамшира оғринади, — асли чиройли аёлларнинг ёнида ўзга хотинлар ҳақида гапиришса, шундай ҳолат юз беради. — Сизларга хотинлар ҳақида гапиришга ҳали эрта, юрагингизга нагрузка тушади.\n— Ўҳ, сизам куйдирасиз мени... Сизга нима, ахир. Ўликми, тирикми... бу менинг проблемам.\n— Xўш, гапиринг ўша проблемангизни, жа ўзингизни кўп тарозига солвордингиз. Буни билдик нима, билмадик нима, бу ердан чиқамизми, йўқми... дўзахда кимга айтасиз буюк сирингизни, — дейман ҳазиллашишга уриниб кулиб.\n— Сизнинг ҳар гапингизга илон пўст ташлайди, илонлар боқиладиган инкубаторнинг бошлиғи эмасмисиз... Биласизми, у аёл ким эди?..\n— Норхўжа Олимовнинг хотини... — Аъзамнинг нафаси ичига тушиб, овози чиқмай қолади.\n— Ия, ака, ҳали, дунёдаги энг мустаҳкам имонни даъво қилаётгандингиз, бу ёғи қандоқ бўлди? — дейди унинг кўзлари ғалати ёлқинланиб. — Сиз севги деганда фақат кўрпа-тўшакни тушунаркансиз...\n— Сан бола эрталабдан буён жа мани чалғитдинг, энди қулоғимга лағмон осмоқчисан, эрли, хотинли одам нима учун юради, шу нарса учун-да, ўн етти яшар эмассизларки... паркларга бекиниб олиб, ўпишии-иб ўтирсангизлар?..\nАламим келади, шу ётган ҳолимизда ҳам бир ожиз, нотавон, аллақандай жувоннинг шаттасидан кейин юрагини чангаллаб, ётиб олган бу хотинчалишдан мағлуб бўлиб ўтирсам...\nКўз қирим билан у томонга қарадим, ҳали бошини дераза томонга бурганича эзилган япроқдай ёйилиб ётарди, нозик бўйнининг томирлари чиқиб кетган, титраб кетадими-ей... балки, йиғлаётганмикан? Тантана қилдим, лекин айни ана шу ҳолати ичимдаги куфуримни яна қўзғатиб юборган, шундагина бу телба ошиқни дераза олдидаги ўринда ётгани учун қўли узун экан, деган қарорга келдим. Чунки, ҳар кун тонг отиши билан Аъзамжон деганимиз, дераза орқали жаҳон ахборотини бошлаб юборарди. Тан олиш керак эди, у ташқи оламни қойиллатиб тасвирларди, баъзан ўша даврдаги хотиралар ёдига тушадими, ё шу кунларни қўмсайдими, кўзидан ёш чиқиб кетган пайтлари бўларди. Қатъий қарор қилдим, агар у тузалиб кетадиган бўлса, дераза олдидаги ўриндиқнинг эълон қилинмаган валиаҳди ўзим бўламан, асли келгандан нега ўтиб олмадим-а, иҳмм... келганимда Аъзам деганлари ана кетди, ана борди бўлиб, чўкка тушган туядай ялпайиб, жойни эгаллаб ётганди.\nЮракнинг оғригани ёмон бўларкан, ҳар лаҳзада у дунёдан хабар келдимикан, деб хавотир оламан, «гуп-гуп»... қачонгача уриб тураркан, ахир у темир эмас, бир парча эт, бир кун келиб тўхтайди-қолади... Шундай хаёллар билан кўзим энди илинган экан, аллақандай ҳирқироқ сасдан очилиб кетди, бир дафъа қаердалигимни билмай ётдим. Xонанинг қоронғилигини кўчадан тушаётган ғира-шира ёруғлик ҳам ёритолмасди, «бу касалхона... анов, тиқилиб қолган қўйдай ҳиқиллаб ётган Аъзам» дейман. Касалхонадаги тунни жуда ёмон кўраман, гўё бу ернинг ўзига хос туни бор, гўё бу ернинг туни, худо қарғаган, турли дардлар билан бир хонага йиғилган беморларнинг иродасини синамоқчидай, одам боласининг вужудидаги барча касалликлар ва барча оғриқлар тун чўкиши билан уяси бузилган аридай қўзғалиб қолишади. «Ўзинг ҳамма нарсага қодирсан, эгам», дейман, хуруж қилиб, кўкрагимнинг остига пичоқ санчилаётган оғриқдан нафас олмай. «Билиб-билмай қилган гуноҳларимни ўзинг афу эт». Шайтон қиёфасига кирган касаллик эса, аямай кўкрагим остига пичоқ санчади, «худойим, ўзинг қодирсан...».\nОҳу фиғонларим оллога бориб етдими, «қассоб» пичоғини кўкрагимдан бўшатди, шу он қулоғимга хириллаган сас киради. Қўлимни деворга чўзиб, беихтиёр қўнғироқни босиб юбораман. Xира чироқлар ёритган, дорилар ҳиди анқиётган жим-жит касалхона йўлаклари овоздан жонлангандай бўлади. Эшикдан ҳамширанинг уйқусираган юзи кўринади, ёнимга ишора қиламан, яна ҳамхонамнинг илма-тешик вужудига ийна тиқишади. Зум ўтмай намозшом гул яна очилади: «Омон ака, ёмон ёзғирдингиз-ей, бечора худонинг ҳам етти қават осмонда уйқуси ўчиб кетгандир». «Вой, оқибациз, вой ийнанинг остида жонинг узилсин». «Ол, бандам олавер, мулким камайиб қолмайди деган». «Яхшилик билмаган ойим супурги, бозорда ҳам битта шундай «бездарнийси бор эди».\n— Сан бола шундай ўзингни аямасанг, бир кун ўлиб кетасан. Эркак одам... йиғлаганинг нимаси...\n— Эй, ака, беамр тикон кирмас, агар ажалим шу касалдан бўлса, на илож, ихтиёр оллода... ҳеч кимга кераги бўлмаган бир етим бола бўлсам.\n— Тем более... шу етимлигинг учун айтяпман.\nТун қоқ ярмидан ошди шекилли, деразадан тушаётган заиф ёруғ ҳам хонани ёритолмасди, бемор ҳамхонам кўп вақтгача ҳиқиллагандай бурнини тортиб-тортиб ухлаб қолди. «Э-е... ҳали бу ёш бола экан». Йўлакнинг қаеридадир жўмракдан шириллаб сув оқар, шу заифгина сас бутун дунёни қамраб оладигандай эди. «Ҳамшира қиз ухлаётганмикан, кўк бўёқлари чаплашиб кетганмикан, гўзал қизлар қандай ухларкан, нафас олса, чиройли сийналари кўтарилиб тушаётгандир, агар тун кўйлак кийган бўлса, бир жуфт сийна, тунда япроқлар орасидан кўринган нашватидай мўралаб турса керак».\nКўча томондан якка-сийрак ўтган машиналарнинг саси эшитилиб қолар, қаердадир маст-аластларнинг сўкиниб ғўнғиллагани эшитилар, шунинг баробарида вужудимда мавжуд бўлган аллақандай касаллар уйғонган, оёқ-қўлларимнинг бўғим-бўғимигача зирқираб оғрирди. Xона жуда дим бўлиб кетди, балки Аъзамжон кучини ел чиқаришга сарфлаётгандир. «Бир кондисонер керак экан». Ногаҳон, Аъзам телбанинг ишқ қиссаси ёдимга тушди: «алқисса министрнинг хотини бизнинг телбани ташлаб, бошқасига ўтиб кетибди. Бу худонинг зорини қилибди... аллақандай китоблар ёзибди... у ёндирганича кетаверибди». Министрнинг кўзлари қаерда экан...\nТимирскиланиб столга тахланган дориларни олдим, икки таблетка «Синада» ва бир таблетка оғриқ қолдирувчи «Баралгин» ичиб юбордим. Оғзимнинг тахирлигидан кўнглим айнирди. Касалхонанинг туни жонимга тегиб бўлган, йўлакдаги жўмрак янада қаттиқроқ товуш чиқариб оқар, ҳамшира қиз кўк бўёқларини чаплаб, тошдай қотиб ухларди. Кўп ўтмай, илгариги маст ҳолатларимдагидай бошим айланиб-айланиб, юрагим қаттиқроқ дупиллаб ура бошлади, «дорини ичмасам бўларкан, юрагимга таъсир қилди». Тош боғлагандай оғир қовоқларим юмилди, хотирам қатларидан кўк бўёқли ҳамшира, Аъзам етолмай қолган ўйнаши билан, қоришиқ ҳолатдаги уйим, бозор, яна аллақандай нотаниш кимсаларнинг юзи лип-лип ўтарди. «Ишқ қиссанг билан гумдон бўл, Аъзам ошиқ, уйқуни ҳаром қилдинг». Қулоғимга радиодан таралган аллақандай мусиқа, қўшиқ саслари кирар ва дикторнинг «Москвада... кечаги портлаш... натижасида ўн етти киши ўлди...» деган гапи узуқ-юлуқ кирарди. «Ўлим» деган сўз сергак торттирди, бу қора хабар, қора куч бизнинг хаста юрагимизга ва шу хонага жуда яқин турар, истаган чоғи эшикни очиб, кириб келиши мумкин эди.\n— Ака, туринг, турсангиз-чи... соат тўққиз бўлди...\n— Ака, ака... илтимос, — дейди қизларникидай катта ва тиниқ кўзларини тикиб. «Буни Норхўжа Олимовнинг хотини бежиз севмаган». — Туринг, туринг... кейин аниқлаб оласиз қаердалигингизни?..\n— Кечирасиз... кечирасиз, мен сизни ўзингизга бир қараб оласизми, дебман. Простинангиз тушиб қолибди, анови дори қутиларига қўлингиз етадими, ҳар қалай аёл киши, унинг устига қалби жуда нозик... Оҳ, у сепган фаранги атирларнинг ҳидидан бошингиз айланади... Ҳозир ўзингиз кўрасиз... — деди у яна қизариб, пойинтар-сойинтар гапириб.\n— Ҳозир? Ҳеч ким келмади, соат етти-ю, эшиклар очилмади ҳам...\n— Ўйлагандимки, эрини ишга кузатиб келаверган, бирон жойдан эшитиб қолган бўлса... тўғрироғи телефон қилгандим, — яна ғўлдиради Аъзам.\n— Ҳей инсон, ўзбекчага тушунасизми, эшитдингиз-ку Мастурахоннинг гапини... — дедим жиғибийрон бўлиб.\n«Севмаса, севмабди... бир ўйинчи қиз».\nМастура япалоқ темир идишга ашқол-дашқолларини «шарақ-шуруқ» солиб, менга «уни қаранг-а...» дегандай қошларини учириб, тонгги сабодай елиб хонадан чиқди.\nАъзам яна аллақанча вақт радиони қитирлатиб ётди... Дикторнинг жазавали саси эшитилади: «Бугун Америка соҳилларига яқин қолганда, бир юк кемаси ағдарилиб, бир юз саккиз киши сувга ғарқ бўлди. Вафот этганларнинг аксариятини африкалик норасмий муҳожирлар ташкил этади». Билиб турибман, мусибатли хабар унга ёқмади, яна қитир-қитир... бир қиз нозли овозда шеър ўқирди: «Ё мен борай, ё сан кел. Муҳаббат худо экан». Барибир экан, иккаласи йўлнинг ўртасида учрашса бўларкан, худони тинч қўйса-чи, булар. Буям ёқмади, ярасини янгилади. Яна қитир-қитир... шикаста бир овоз «ман сана қурбон ўлам»... дерди. Айни шу қўшиқ хона узра чарх уриб, дераза томонга интилганда, Аъзамжоннинг сабри чидамади, радиони кароват четига улоқтириб, ўгрилиб олди. «...Ман сана қурбон ўлам...». Орадан кўп ўтмай, унинг навқирон вужуди бўронга бардош беролмаётган ёлғиз япроқдай чирпирак бўлиб, титраб, юзи яна беўхшов шаклга кира бошлаган эди. Икки куч унинг танасида кураш олиб бориб, ахири шайтон ғолиб бўлди чоғи, у яна хириллай бошлади. Тугмани босмоқчи бўлдим. Сал туриб иккиландим: «Нима мен уни отасиманми, ҳар кун у ёққа ағдарил, бу ёққа ағдарил, бошқа ҳаяжонланма... бошқа севма... Қўнғироқни бос». Шу сафар синашга қарор қилдим, назаримда, ҳар гал у «ҳаво етишмаяпти», деган баҳона билан ўзини касалга соларди. Яна шайтон билан олиша кетди, яна хириллаш, оғзидан тупуклар сочди, нотаниш тилда алаҳлади. Қўллари боғлиқдай ўзини у ёқ бу ёққа урди, юзи инсоннинг юзига ўхшамай қолди. «Ҳидоят. Ҳидоят»... «А, санамнинг исмини ниҳоят билишга муваффақ бўлдик. Эртага кўзини очирмайман, ё тугмани боссаммикан? Нима мен уни...» Кўзимни юмганимча, совуққонлик билан ҳамхонамнинг сохта хириллаши, пичирлаши, гапиринишларига қулоқ солиб ухлаб қолибман, дорининг таъсири кетмаган шекилли... «Балки уни қайта жонлантириш хонасига олиб ўтишар, ана унда мақсадимга етишаман, деразанинг олдидаги ўрин ҳақиқий эгасини топади».\nЭрталаб кўзимни очсам, ростдан ҳам Аъзамжон жойида кўринмасди. Жонлантириш хонасига олиб ўтишибди: яшасин, унинг жойига авайлабгина ўтказиб қўйишди ва ниҳоят деразанинг олдида эдим. «Аҳволи яхшимас, балки умрининг сўнгги дақиқаларини яшаётгандир». Мен уни ўзини касалга соляпти деб ўйлаган эдим. Xамширалар чиқиб кетиши билан дераза томонга ўгрилдим, аввал ҳеч нарсани англамадим, у ёқ қоп-қоронғи эди. Кўзимни очиб-юмдим, қоронғилик. Деразанинг олдида баланд қоп-қора девор бор эди, аллақандай идоранинг девори. Ёруғлик ва кўчанинг шовқини девор ёриқларидан, ораларидан қисилиб, сизиб, синиб кирар экан.\n"http://www.kutubxona.com/wiki/index.php?title=Salomat_Vafo._Devor_(hikoya)_/_Kiril&oldid=11498" dan olindi


Дердийокнинг кейинги манзили ва маошини биласизми 20-07-2021, 08:18 | Zamin.uz\n08:18 / 20.07.2021\nДердийокнинг кейинги манзили ва маошини биласизми?\nБугун ЎзПФЛ "Пахтакор" ва Эрен Дердийок ўртасидаги шартнома бекор қилинганини маълум қилди. Швейцариялик футболчи энди эркин агент сифатида янги жамоа билан битим имзолаши мумкин. Бунга ўтишдан олдин унинг "Пахтакор"даги фаолиятига назар соламиз.\nДердийок "Пахтакор"га 2020 йилнинг январида Шота Арвеладзе томонидан олиб келинди. Тошкент клуби ишқибозларининг фикрича, мазкур ўтиш жамоа тарихидаги омадсиз трансферлардан бири ҳисобланади. Улар 2 нарсадан норози: Эрен ўзига тўланган маош даражасида ўйнолмагани ва у туфайли Игор Сергеев кетказиб юборилгани.\nМаълумот учун, 33 ёшли форвард "шерлар" либосида 46 учрашув ўтказиб, 18 голга муаллифлик қилишни уддалади. Голлардан 12 таси Суперлига, 3 таси ОЧЛ, қолган 3 таси Ўзбекистон кубоги баҳсларида урилган.\nУшбу трансфер клуб учун қанчалик омадли бўлди? Юқоридаги маълумотлар асосида ўзингиз хулоса ясашингиз мумкин. Биз эса швейцариялик форварднинг кейинги манзили ҳақида фикр юритамиз.\nДердийок айни пайтда Туркияда бўлиб турибди. Эслатиб ўтамиз, у 2014-2019 йилларда мазкур ўлканинг "Галатасарой", "Гёзтепе" ва "Қосимпошо" клублари шарафини ҳимоя қилган эди. У 5 йил давомида Туркия Суперлигасида 106 учрашув ўтказиб, 35 бор ўз номини таблога ёздиришни уддалаган. Бироқ, унинг янги жамоаси Суперлига вакили бўлмайди.\nТурк Суперлигасининг 2020-21 йилги мавсум якунига кўра, пойтахтнинг "Анқарагючу" клуби қуйи дивизионга равона бўлди. Айни пайтда жамоа устози Мустафо Далчи янги мавсум учун керакли футболчиларни йиғиш билан банд. Айтишларича, Эреннинг янги клуби айнан "Анқарагючу" бўлади. Бу ҳақда турк матбуоти охирги 24 соатда бонг урди. Дердийокнинг трансфери ҳафта охирига қадар эълон қилиниши кутилмоқда.\n"Пахтакор" матбуот хизмати 18 июнь куни Эреннинг йиллик маоши 1,3 млн евро экани ҳақида маълумот берган эди. Швейцария терма жамоасининг собиқ форварди Анқарада Тошкентдагига нисбатан 3 баробар камроқ пул топади. "Hürriyet" газетасининг маълум қилишича, Дердийокнинг "Анқарагючу"даги йиллик маоши 400 минг евро атрофида бўлади.\nМуаллиф: Faxriddin Ro'ziyev “Замин” янгиликларини “Одноклассники”да кузатиб боринг\n29-07-2021, 14:28, Sport\nЯнгиликлар » Спорт » Дердийокнинг кейинги манзили ва маошини биласизми?


МЕҲНАТСЕВАРЛИК - ФАРОВОН ТУРМУШ АСОСИ » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » МЕҲНАТСЕВАРЛИК - ФАРОВОН ТУРМУШ АСОСИ\nМЕҲНАТСЕВАРЛИК - ФАРОВОН ТУРМУШ АСОСИ\nБугунги кунда бутун дунёни пандемия жиддий хавотирга солаётган бўлса-да, ҳаёт давом этмоқда ва вилоятимизнинг барча ҳудудларида бўлганидек, Ҳазорасп туманида ҳам жорий йилда барча соҳалар сингари қишлоқ хўжалигида ҳам кўзланган мақсадларга эришиш йўлида изчил саъй-ҳаракатлар олиб бориляпти.\nЖумладан, ердан унумли фойдаланганнинг ишида унум, хонадонида тўқчилик, барака бўлади, деганларидек туманимизда ҳам бу борада қатор ишлар амалга оширилмоқда. Фермерларимиз далаларда миллий бойлигимиз пахта экиш билан бирга, рўзғор учун зарур маҳсулотлар сабзавот ҳамда полиз экинларини ҳам етиштириб, дастурхонимиз тўкинлигига ҳисса қўшмоқдалар.\nТуманимизнинг “Қовунчи” маҳалласи бу борада ҳар йили жонкуярлик билан фаолият олиб бориб, маҳалла аҳлининг меҳнатсеварлиги билан ажралиб туради. Жумладан, ташрифимиз чоғида қишлоқ хўжалиги экинларининг ям-яшилликка бурканиб, ўзгача тароват таратаётганини ва пандемия даври бўлишига қарамасдан карантин қоидаларига амал қилган ҳолда ернинг бир қаричини ҳам бекор қолдирмасдан экин эккан ва айни кунларда меҳнатлари самарасини кўраётган маҳалла аҳлини кўриб хурсанд бўлиб кетасан. Қисқаси, бу маҳалла аҳлининг барчаси изланишда ва фойдали меҳнат билан банд. Кузатсангиз кимдир ўз томорқасида иш қилаётган, яна кимдир қийғос очилаётган пахталарни кузатаётган, яна кимдир етиштирган полиз экинларини узиб бозорга олиб чиқишга тараддуд кўраётганлигини кўриб, хурсанд бўласиз. Маҳалла далаларини кузатар эканмиз, оппоқ бўлиб очилаётган пахталар билан гўёки суҳбатлашаётган фуқаро эътиборимизни тортди ва уларни суҳбатга тортдик.\n- Мен, “Рейимбой Нуржон” фермер хўжалиги раҳбари Нодир Жуманиёзовнинг отаси Рейимбой Жуманиёзовман. Ҳар куни пахта далаларини кўздан кечириб, бир айланиб кетмасам кўнглим тўлмайди. Фермер хўжалигимиз майдони жами 89 гектарни ташкил этади. Шундан 49 гектари пахтага, 37 гектари ғалла экишга мўлжалланган. Бундан ташқари, бу йил асосий майдонларга қишлоқ хўжалиги маҳсулотларини кўпроқ экишга аҳамият қаратдик.\nХалқимиз бошидаги ана шундай синовли кунларда рўзғорга асқотадиган картошка, сабзи, қовун, тарвуз ва бошқа сабзовотларнинг мўл-кўллиги арзончилик, бозорларимиз тўкин бўлишига ҳисса қўшади. Шунга кўра, 1,1 гектар ерга қовуннинг “Гурвак” ва “Сурхон” навларини экдик. 2 нафар ишчимиз бор эди. Пандемия даврида 14 нафар фуқаронинг жамоатчилик асосида бандлигини таъминладик. Ниятимиз катта. Пахтадан ҳам мўл ҳосил олиш. Ҳозирда кўриб турганингиздек, пахталар очила бошлаган.\nДарҳақиқат, томорқа қолаверса ер - даромад манбаи. Ундан самарали фойдаланиш эса рўзғор бутлигини таъминловчи омиллардан бири ҳисобланади. Шундай экан, ҳар биримиз ўз экин майдонларимиздан тўғри фойдалансак, албатта оила бюджетимизнинг ошишига ўз ҳиссамизни қўшган бўламиз.


Cана : 20-07-2018 / Жамият, Ҳуқуқ / кўрилди: 403\nОиласи бузилган, феълининг оғирлигидан эридан ажрашиб қутилган. Бир фарзандни ёлғиз тарбиялаяпти. Ҳар қандай разил қилмишини ана шу важ билан оқлайди. Яна ҳам аниқроғи, кўрпасига ҳаммани ҳар вақт киритишдан тортинмайди. Хуллас, икки дугона бирлашиб, дунёдаги энг қадимий касблардан бири билан шуғулланишга киришдилар.\nЖиззах шаҳри, "Кўтарма” маҳалласида яшовчи Шодиёр бебош ва қайсар йигит. Ёши 27ни қоралабдики, ҳар ишни мушти билан ҳал қилиш мумкин, деб ўйлайди. Ўзи каби бир неча тенгдошлари билан ичкиликка муккасидан кетган. Саёқ юриши уни жиноят кўчасига олиб кириб қўйди, судланиб ҳам чиққан. Қисқаси, ичиб олса, саргузашт қидиради. Икки нафар маҳалладошини ҳам йўлдан урган. Уларни ўзича эркак қилиб тарбиялаяпти.\nЎзи сингари белбоғини йўқотганлардан Бўстонда яшовчи фоҳишаликни касб қилиб олган Мадина ва Барно ҳақида эшитиб қолди. Ўз ҳирсини қондириш мақсадида бу хонадонга келишни одат қилди. Ўзини Мадинанинг асиридек ҳис қиларди. Шу аснода "Бўстон” шаҳарчасида ҳам ўзига ўхшаш "бош оғриқ”лардан дўст орттирди.\nОхирги марта Мадинани қидириб борганида яна ароқхўрлик бошланди. Даврадан Барно, Шодиёр ва унинг икки шотири ҳамда бўстонлик икки йигитча жой олди. Ароғу пиво дарёдек оқди. Ҳамманинг юрагини ёввойи ҳирс эгаллаб олган, дунёда улардан устунроқ ҳеч ким йўқдек эди.\nКутилмаганда эшик тақиллади. Барно "Анави ғаламис қўшним яна бирор жойга телефон қилганга ўхшайди”, деди. Бирдан йигитларнинг юрагини бевақт безовта қилган қўшнининг адабини бериб қўйиш истаги эгаллаб олди.\nМаълумки, республикамизда қонун устуворлигини таъминлаш, инсон ҳуқуқ ва манфаатларининг самарали ҳимоясига эришишга доир кенг кўламли ислоҳотлар амалга оширилаяпти. Ҳуқуқ-тартибот идоралари вакилларининг бош мақсади жиноят ва ҳуқуқбузарликларнинг олдини олишга қаратилган. Соҳа вакиллари кунни тунга улаб, ҳар дам фуқаролар тинчлигини асраш йўлида тинимсиз хизмат қилмоқдалар.\nШундан юртимиз тинч, осойишта ҳаётимизга хавф туғдирувчи кучлар бош кўтара олмаяпти. Хулоса ўрнида таъкидлаш керакки, одамлар яшашига рахна солувчи, ҳатто, қонун посбонларига қарши чиқишдан тап тортмайдиган кимсалар халқ нафратидан бошқасига лойиқ эмас.


Хўжайлида футзал бўйича турнир бўлиб ўтди / CHAMPIONAT.asia\n16:34Рейна: "Игуаин мен учун яхши дўст бўлиб қолади" 0 16:19 Осиё Кубоги-2019. Жанубий Корея - Қатар учрашувини Равшан Эрматов бошқаради 6 15:41"Локомотив" БААнинг Дубай шаҳридаги йиғинларни якунлади 8 15:22Филипе Луис: "Месси "Олтин тўп"га муносиб эмас деган инсон футбол ҳақида ҳеч нарсани билмайди" 23 15:08Ўзбек спортчиси афсонавий Мэйвезер билан шуғулланмоқда ВИДЕО 1 15:04Карикатура: Азар ҳамон "Реал" учун ўйнаш фикридан қайтмаяпти 10 14:50Эмилиано Саланинг сўнгги овозли хати. У барчасини билган ВИДЕО 14 14:48Қидирув жамоаси Сала ўтирган самолёт қолдиқларини топди 7 14:29Назорат ўйини. "Сурхон" Суперлига клубини мағлуб этди, Шерзод Каримовдан илк гол 29 14:22Спортчилар ижтимоий тармоқларда 15 14:12Роналду Аллегри билан баҳсда мағлуб бўлди 21 13:15Арвеладзедан кутилмаган юриш ёхуд "Пахтакор"нинг трансфер кампанияси ҳақида 109 13:05АГМК Дубайга етиб борди ФОТО 21 12:57Станкович "Қўқон-1912"га келди 7 12:35Осиё Кубоги-2019. Равшан Эрматов эртага видео ассистент рефери бўлади 21\nХўжайлида футзал бўйича турнир бўлиб ўтди\nТеглар : ҚорақалпоғистонФурқат ЮсуповФутзал\nХўжайли туманидаги 1-сонли болалар ва ўсмирлар спорт мактабининг спорт залида “Футбол” бўлимининг гуруҳларидаги 2003 ва 2004 йилларда туғилган болалар ўртасида футзал бўйича “14 январь – Ватан ҳимоячилари куни”га бағишланган турнир ўтказилди.\nМусобақани ўтказишдан кўзланган асосий мақсад ёш футзалчиларни аниқлаш ва уларни Хўжайли тумани терма жамоасига таклиф этиш эди.\nМусобақа якунларига кўра 2003 йилда туғилган ёш ўсмирлар ўртасида 66-сонли мактаб филиалининг “Реал-Комбинат” жамоаси ғолибликни қўлга киритди.\n- Бу жамоа футболчилари яқин орада “Орол”нинг асосий таркибидан жой олишади. Уларда тезлик ва техника бор. Фақат ўз устиларида ишлашдан тўхтамасликлари керак. Балки келажакда Ўзбекистон терма жамоасида ҳам тўп суриб кетишар. Бу ўзларига ҳам боғлиқ”, - дейди “Реал-Комбинат” жамоаси устози А.Қадиров.\n2004 йилда туғилган ўсмирлар ўртасида эса ғолиблик 1-сонли болалар ва ўсмирлар спорт мактаби филиалининг “Хожа-эли” жамоасига насиб этди. Жамоа устози Ж.Нуржановнинг сўзларига кўра, мусобақада иштирок этган ўсмирлар орасида иқтидорлилари жуда ҳам кўп ва яқин келажакда қорақалпоқ футболи анча олдинга қадам ташлайди.\nМусобақа якунига ташкилотчилар ғолиб ва совриндорларни диплом, медал ва совғалар билан тақдирлашди.\n"Тоттенхэм" клуби Алли март ойига қадар сафдан чиққанини тасдиқлади 26


Расулуллоҳ алайҳиссалоту вассаломга дарахтларнинг бўйсуниши — Исломобод\nСиз шуердасиз Бош саҳифа → Расулуллоҳ алайҳиссалоту вассаломга дарахтларнинг бўйсуниши\nislomobod Ноябрь 13, 2018 0 Изоҳ\nعن جابر قال ((سرنا مع رسول الله صلى الله عليه وسلم حتى نزلنا وادياً أفيح واسعاً، فذهب رسولُ الله صلى الله عليه وسلم يقضي حاجته فلم ير شيئاً يستَتِرُ به، فإذا شجرتان بشاطئ الوادي، فانطلق رسولُ الله صلى الله عليه وسلم إلى إحداهما فأخذ بغصن من أغصانها، فقال: انقادي عليَّ بإذن الله فانقادت معه كالبعير المخشوش، الذي يصانع قائدَه، حتى أتى الشجرة الأخرى، فأخذ بغصنٍ من أغصانها، فقال: انقادي عليَّ بإذن الله فانقادت معه كذلك، حتى إذا كان بالمنصف (الوسط) مما بينهما قال: التئما علي بإذن الله فالتأمتا، فجلست أحدث نفسي فحانت مني لفتةٌ، فإذا برسول الله صلى الله عليه وسلم مقبلاً، وإذا بالشجرتين قد افترقتا فقامت كل واحدةٍ منهما على ساقٍ))\nЖобир розияллоҳу анҳудан ривоят қилинади: “Биз Расулуллоҳ соллаллоҳу алайҳи васаллам билан бирга йўлда юриб борар эдик. Ҳатто бир кенг водийга келиб тўхтадик. Расулуллоҳ соллаллоҳу алайҳи васаллам қазои ҳожат қилиш учун юрдилар ва ўзларини тўсадиган бирор бир нарса топа олмадилар. Қарасалар, водийнинг четида иккита дарахт бор экан. Расулуллоҳ соллаллоҳу алайҳи васаллам ушбу дарахтлардан бирининг олдига бордилар ва унинг шохларидан бирини ушлаб, “Аллоҳнинг изни ила менга эргаш” (яъни, мени тўсиш учун), дедилар. Сўнгра ўша дарахт ўз етакловчисига итоат қиладиган, бурнидан таёқ ўтказилган туя каби бўйсунди. Кейин бошқа дарахтнинг олдига келдилар ва унинг ҳам шохларидан бирини ушлаб:“Аллоҳнинг изни ила менга эргаш”, дедилар. Бу дарахт ҳам худди олдингиси каби бўйсунди. Кейин эса икки дарахтнинг ўртасига келиб:“Аллоҳнинг изни ила мен учун жипслашинг”, дедилар ва икки дарахт жипслашди. Мен эса ўз нафсимга сўзлаган ҳолда бир лаҳза (ҳайратда) қолдим. Кейин қарасам, қаршимда Расулуллоҳ соллаллоҳу алайҳи васаллам турибдилар. Дарахтлар эса бир-биридан ажралиб, ҳар бири ўзжойида турган экан”(Муслим ривояти).\nБу муборак ҳадиси шариф Расулуллоҳ соллаллоҳу алайҳи васалламнинг мўъжизаларига далолат қилиш билан биргаликда у зотнинг юксак даражада ҳаё соҳиби эканликларини кўрсатиб турибди. Зеро, Сарвари коинот алайҳиссалоту вассалом ҳеч кимсаси йўқ кенг бир водийда, Жобир розияллоҳу анҳуга менга қарамай ўгирилиб тур, мен қазои ҳожат қилиб олай, десалар ҳам бўлар эди. Аммо у зот алайҳиссаломнинг ўта юксак даражадаги ҳаёлари бундай қилишларига йўл қўймади. Биз умматлар ҳам ўз пайғамбаримиздан ўрнак олишимиз ва у зотнинг ҳаёлари билан ҳаёланишимиз лозимдир. Аллоҳ таоло барчамизга Набий соллаллоҳу алайҳи васалламга муносиб уммат бўлишни насиб этсин!\nЁшлар тарбияси учун масъулмиз!\nБаҳор фасли ғанимат\nИстиқболли лойиҳалар амалга ошмоқда


ДЗЮДОЧИ ПОЛВОННИНГ УЧ МЕДАЛИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nДЗЮДОЧИ ПОЛВОННИНГ УЧ МЕДАЛИ\nЧоп этилган 22 Декабр 2016\tКӯришлар: 766\nАмерика Қўшма Штатларининг Ню-Йорк шаҳрида курашнинг дзюдо тури бўйича халқаро мусобақалар ўз ниҳоясига етди.\nУшбу беллашувларда Ватанимиз шарафини ҳимоя қилган Хушбахт Қурбонмамадов 73 килограмм вазн тоифасида дзюдонинг турли йўналишларида гиламга чиқиб, мамлакатимиз совринлар жамғармасини битта олтин ҳамда иккита бронза медаллари билан тўлдирди.\nАйни пайтда Хушбахт Қурбонмамадов Расул Боқиевнинг собиқ устози, Россия Федерациясида хизмат кўрсатган мураббий Владимир Елчанинов қўл остида машғулотлар олиб бормоқда.\nШунингдек, рус мураббий тожик дзюдо мактабининг таниқли намояндаси Комроншоҳи Устопириёнга ҳам устозлик қилади.\nЁШЛАР ТЕРМАСИ ХОТИРА ТУРНИРИДА\nТожикистон ёшлар (U-18) терма жамоаси келгуси йилнинг 8-21 январ кунлари Россия Федерациясининг шимолий пойтахти – Санкт-Петербург шаҳрида ўтказиладиган ФИФА (Халқаро футбол ассоциациялари федерациси)нинг биринчи вице-президенти Валентин Гранаткин хотирасига бағишланган XXIX халқаро турнирда иштирок этади.\nЁш тўптепарларимиз турнир саралаш босқичининг «А» гуруҳида Греция, Болгария ва Эстония давлатлари вакилларига қарши тўп сурадилар.\nШунингдек, хотира турнирида Россия, Словакия, Озарбайжон, Эрон, Ҳиндистон, Словения, Белорус, Қозоғистон, Латвия, Литва, Молдова каби мамлакатлар ва Санкт-Петербург шаҳри терма жамоалари ҳам тўрт гуруҳда қатнашади.\nМусобақа регламентига кўра, ҳар гуруҳда биринчи-иккинчи ўринларни ишғол этган жамоаларга чорак финал йўлланмаси берилади.\nЯНГИ МАВСУМГА ҲОЗИРЛИК БОШЛАНДИ\nФутбол бўйича ўтган Тожикистон XXV чемпионати кумуш медали совриндори Фархор ноҳиясининг «Ҳосилот» жамоаси меҳнат таътилидан қайтиб, янги «Футбол-2017» мавсумига тайёргарликни бошлаб юборди.\nМаълумки, мамлакат вице-чемпиони янги мавсумда қитъа клублари ўртасида нуфузи жиҳатдан иккинчи мавқега эга бўлган «Осиё футбол конфедерацияси кубоги-2017» турнирида иштирок этиш ҳуқуқини қўлга киритган. Фархорликлар мазкур турнир гуруҳ босқичи ижозатномаси учун квалификация раунди ва плей-офф босқичлари синовидан ўтишлари керак.\nБиринчи босқичда улар қўшни Афғонистон давлати чемпиони «Шоҳин Асмаи» жамоасига қарши 31 январда меҳмон, 7 февралда эса, мезбон сифатида майдонга тушадилар.\nЖамоа бош мураббийи Маҳмаджон Ҳабибуллоевнинг таъкидлашича, жамоа раҳбарияти клуб таркибини кучайтириш мақсадида бир қатор футболчиларни кўрикдан ўтказмоқда.\nЖумладан, «Хайр»нинг ганалик футболчиси Агблей Жонес, «Вахш» жамоаси аъзолари Хуршид Бекназаров ва Бахтиёр Қаландаров, «Барқчи» ҳамда ЦСКА-«Памир» клублари футболчилари Муҳаммаджони Ҳасан, Шодибек Ғаффоровлар пойтахтда ўтказилаётган ўқув-машғулотларида қатнашмоқдалар.\nФИФА томонидан ўтказилиб, дунёнинг 173 давлатидан спорт журналистлари иштирок этган сўров натижаларига кўра, ўтган мавсум якунлари бўйича энг яхши футболчига бериладиган «Олтин тўп» соврини Португалия термаси ва «Реал» (Испания) жамоаси ҳужумчиси Криштиану Роналдуга насиб этди.\nБу соврин учун 30 нафар футболчи даъвогарлик қилган эди.\n«Реал» ҳужумчисини ёқлаб, 745 нафар журналист овоз берган.\nИккинчи ўринни «Барселона» вакили Лионел Месси (316 овоз), учинчи жойни эса, Мадриднинг «Атлетико» жамоаси аъзоси Антуан Гризманн (198 овоз)лар эгаллашди.\nКриштиану Роналду илгари 2008, 2013, 2014 йиллар ҳам бу мукофотга муносиб кўрилганди.\n«Олтин тўп» берилишида Роналдунинг 2016 йилда «Реал» таркибида Европа чемпионлар лигаси ва УЕФА(Европа футбол ассоциациялари бошқармаси) Суперкубогини қўлга киритишдаги ҳамда Португалиянинг қитъа чемпиони бўлишидаги хизматлари инобатга олинган.\n«БАРСЕЛОНА» КЛУБИ «ТОР-МОР» ЭТИЛДИ\nБаскетбол бўйича Европа лигаси мунтазам чемпионатининг 12-тур ўйинлари якунланди.\nЧемпионат турнир жадвалида пешқадамлик қилаётган Москва шаҳрининг ЦСКА (Марказий армия спорт клуби) жамоаси ўз майдонида Испаниянинг «Барселона» клубини қабул қилди ва 92:76 ҳисобида мағлубиятга учратди.\nБу армиячиларнинг ўн икки имкониятдан эришган 11-ғалабасидир. Учрашувда ЦСКА ҳужумчиси Кори Хиггинс энг яхши натижа қайд қилиб, 23 очко ишлаб олди.\nАйни пайтда «Барселона» турнир жадвалининг 11-поғонасида бормоқда. Москвалик баскетболчилар навбатдаги 13-тур учрашувини Исроилнинг «Маккаби» жамоасига қарши ўтказишади.\nИЛК ЖАНГДА ЭРИШИЛГАН ҒАЛАБА\nКасбий бокснинг таниқли намояндаси, спортнинг ушбу тури бўйича жаҳоннинг мутлақ чемпиони Константин Цзюнинг ўғли Тим касбий рингдаги илк жангини ўтказди.\nСидней шаҳрида ташкиллаштирилган бокс кечасида 22 ёшли Тим Цзю 72,6 килограмм вазн тоифасида австралиялик Зорран Касседига қарши 6 раундли жангда рингга кўтарилди.\nТўлиқ давом этган муштлашув якунларига кўра, ён ҳакамлар бир овоздан 60:54 ҳисобида Тимни ғолиб, деб топишди.\nЁш боксчи келаси 2017 йилда олтита жанг ўтказишни режалаштирмоқда. Уларнинг биринчиси феврал ойида йўлга қўйилади. Шундан сўнг, Тим Цзю ўз фаолиятини Россияда давом эттиришни ният қилмоқда.\nБугун: 01-10-2020 04:13:57


Сайёрани қутқариш йўлида бутунлай ўзгарган 11 та шаҳар\n15:02 / 18.05.2019\nАнтарктидадаги музликлар қанчалик тез эригани сайин одамлар экология, ҳавонинг ифлосланиши ва глобал исиш ҳақида тобора кўпроқ бош қотиришмоқда. Олимлар ҳавонинг сифати чекишга қараганда кўпроқ одамни ўлдиришини айтишмоқда. Шунинг учун шаҳарлар маъмурияти ҳаётнинг бошқа суръатига мослашишга улгуриш ва бунга аҳолини ҳам ўргатишга интилмоқда.\nБиз ўзгаришга бел боғлаган ва ўз натижаларини кўрсатишга шай бўлган шаҳарларни ўргандик. Улар орасида тоза ҳаво йўлида илк қадам қўяётганлари ҳам бор.\nОслода автоулов тўхташ жойлари велосипед йўлларига айлантирилган\nФото: © WOJTEK SZWEJ / Eastnews\nОсло марказида кўчалардаги тўхташ жойлари велосипед йўлакчалари, ўриндиқлар ва шинам боғларга айлантирилди. 2019 йилнинг бошида шаҳарда яна 700 та тўхташ жойларини олиб ташлаш жараёнлари тугатилди. Урбанистлар эса электромобиллар учун қувват олдириш станцияларини қуришди ва ногирон-ҳайдовчилар учун тўхташ жойлари сонини кўпайтирдилар.\nБуэнос-Айресҳукумати пиёда ва велосипедчилар хавфсизлиги учун йўлларга гуллар қўяди\nФото: © Fastcompany\nИлгари 20 та ҳаракатланиш чизиғига эга бўлган Буэнос-Айресдаги улкан кўча бугун фақат автобуслар билан банд. Шаҳарда ўзгаришлар юз берганидан сўнг аҳолининг ишга бориш учун сарфлайдиган вақти кескин камайди.\n100 га яқин кварталларни автомобиллардан бўшатиш ва уларни пиёдалар ҳудудларига айлантиришга эришилди.\nБундан ташқари,шаҳарнинг гавжум йўл кесишмаларига ёрқин белгилар ўрнатилади ва улар пиёда ҳамда велосипедчилар учун максимал даражада хавфсиз бўлиши учун гуллар солинган идишлар ўрнатилди. Шу тариқа ҳукумат одамлар тўпланадиган тайёр битган жойларда арзон таъмирлаш усули, яъни тактик урбанизм усулидан фойдаланди.\nЛондон юриш қисмини пиёдалар фойдасига қисқартирмоқда\n2003 йилда Лондон ҳукумати тирбандлик вақтида шаҳарга чиқиш учун тўловни йўлга қўйди. 2010 йилда гавжум магистралларда илк велосипед супермагистраллари очила бошланди. 2019 йилда эса ҳаво сифатини яхшилаш ва чиқиндиларнинг ноль даражасига эга автомобилларга ўтиш орқали шовқинни камайтириш бўйича янги транспорт стратегиясининг ишлаб чиқилиши якунланди.\nАҳоли сонининг ортиши билан боғлиқ ҳавонинг ифлосланиш муаммосини енгиш учун шаҳарда махсус режа ишлаб чиқилган. Унинг моҳияти кўчаларнинг ярмини автомобиль ҳаракатидан озод қилиш, транспорт эса пиёдага йўл бўшатиши ва соатига 15 миль тезликдан ошмаган ҳолда юришидан иборат. Асосий кўчаларнинг кўпчилигида ҳимояланган велойўллар қуриш режалаштирилган.\nСеул 2020 йилгача «зарарли» автоуловлардан бутунлай халос бўлишни режалаштирмоқда\n2017 йилда Сеул Нью-Йоркдаги High Line (ерости боғи) каби автомагистрални пиёда йўли кўринишида қайта ташкил этишни якунлади. 10 миллиондан ортиқ киши бу янгиликдан фойдаланишга улгурди. Бу янгилик сабаб боғ ҳудудида бизнес йўлга тушди: савдолар 42 фоизга ортди.\n2025 йилга келиб шаҳар ҳукумати 3 мингта электр автобусларни ишга тушириш, шунингдек, уларнинг маршрутларини яхшилашни режалаштирмоқда.\nМадрид ўзининг марказий туманини транспортдан озод этди\nАгар Мадрид марказида яшамасангиз, у ерга шахсий автоуловингизда боролмаслигингиз эҳтимоли катта. 2018 йилнинг ноябрь ойида шаҳарнинг марказий қисмида атроф-муҳитни ифлослантирадиган транспортда юриш бўйича чекловлар белгилана бошланди. Қонунлар ишга тушгач, йўлдаги ҳаракат 32 фоизга камайди, бу жуда тез содир бўлди.\n«Чиқиндилар даражаси паст ҳудудлар» лойиҳаси пойтахт марказидаги ҳавони тозалаш мақсадида ишлаб чиқилган. Муваффақиятдан ишти ёқ олган Испания ҳукумати бошқа шаҳар марказларида ҳам чиқиндиларнинг ноль даражасига эга бўлмаган ҳар қандай транспорт воситалари ҳаракатини маън этишни таклиф этди.\nПекинда автоуловлар ҳафтанинг муайян кунларидагина юра олади\nПекинда ҳайдовчиларга ўзларининг «зарарли» автоуловларида юришга рухсат берилса ҳам, улар юриш вақти ва рақами билан чекланган. Агар у муайян рақам билан якунланса, машинани ҳафтанинг муайян кунидагина бошқариш мумкин. Шаҳар маъмурияти ўзига белгиланган кунда автоуловни ҳайдамасликни маъқул кўрган кишиларга кичик молиявий рағбат ҳам таклиф этади. Янги туманларда эса ҳукумат электрокарлардан ташқари ҳар қандай хусусий автоуловларни маън этишга қарор қилган.\nПариждаги гавжум трасса пиёдалар ҳудудига айлантирилди\n2017 йилда Сена яқинидаги трасса пиёдалар йўли ва автоуловларсиз боғга айлантирилди. Бу автоуловлар ҳаракатини камайтириш орқали ифлосланишни камайтириш борасида шаҳар томонидан олиб борилаётган доимий ишнинг бир босқичи. Шунингдек, иш кунларида атроф-муҳитни ифлослантирувчи эски автоуловларда чиқиш бўйича ҳам чекловлар мавжуд. 2024 йилга келиб ҳукумат дизелда юрувчи автоуловларни, 2030 йилга келиб эса газда юрадиганларини тўлиқ маън этишни режалаштирган.\nҲиндистон 2024 йилга келиб бутунлай электромобилларга ўтади\nЯқин-яқингача Ченнай шаҳрининг гавжум кўчаларида сайр ва шопинг кўплаб автоуловлар ва авторикшаларни кўзда тутарди. Бироқ ҳозирда бу туман пиёдалар йўлагига айланмоқда. Унинг қурилиши 2019 йилда якунланади. Шунингдек, Ҳиндистон ҳукумати 2030 йилга келиб барча автоуловлар электрда ишлайдиган бўлиши лозимлигини эълон қилган.\nКопенгаген велосипедчилар учун супермагистраль яратади\nБугун Копенгаген аҳолисининг ярмидан кўпи ишга велосипедда боради. Пиёдалар ҳудудини яратиш бўйича Дания дастури 1960-йилларда бошланган. Бугунги кунга келиб, мазкур мамлакатда 200 милдан ортиқ велосипед учун йўллар мавжуд. Европадаги автоуловларга эгалик қилиш бўйича энг паст кўрсаткич ҳам Данияда. Мазкур лойиҳанинг сўнгги босқичи барча шаҳар чеккаси ҳудудларини ўз ичига олган велосипедчилар учун супермагистрални ётқизишдан иборат эди. Режалаштирилган 28 та маршрутдан биринчиси 2014 йилда очилган, яъни 11 таси 2018 йилда якунланган. 2025 йилга келиб шаҳарни углероддан тўлиқ нейтрал қилиш режалаштирилмоқда.\nБерлинда автоуловлар учун мўлжалланган йўлнинг бир қисми бўлмаган веломагистраль қурилади\nФото: © Plataformaarquitectura.cl\n2017 йилда Берлин атроф-муҳит, транспорт ва иқлимни ҳимоя қилиш департаменти буюртмасига кўра тадқиқот ўтказилган. Унинг натижасида 12 та автомобиль магистраллари веломагистраллар кўринишида қайта жиҳозланган. Бу хавфсиз юриш учун шароит яратишга шаҳардаги илк интилиш эди. Ҳукуматнинг асосий мақсади 2025 йилга келиб йўллардаги велосипедлар сонини 2,4 миллионтагача ошириш.\nГрузия полиэтиленни ишлаб чиқариш ва ундан фойдаланишдан бутунлай воз кечмоқда\nФото: © Waste4ME_BV / Twitter\n2019 йилнинг апрель ойида Грузия Атроф-муҳитни ҳимоя қилиш вазирлиги ва Қишлоқ хўжалиги вазирлиги полиэтилен халталарни ишлаб чиқариш, фойдаланиш ва уларнинг импортини тақиқлади. У кам вақт давомида йўқоладиган ва камроқ зарар келтирадиган биочирийдиган халталардан фойдаланишни таклиф этмоқда. Агар кимдир тақиқни бузса, ҳуқуқни ҳимоя қилиш органлари вакиллари дастлаб огоҳлантириш билан чекланишади. Агар тадбиркор бу соҳада ишлашни давом эттирса, унга дастлабки жарима 500 лари (185 АҚШ долларидан ортиқ), кейингиси – 1000 лари (371 АҚШ долларидан ортиқ) миқдорда белгиланади.\nСиз атроф-муҳитни ҳимоя қилиш учун қандай ҳаракатларни амалга оширяпсиз?


Uzcard ва HUMO ҳамкорликда иш юритишларини эълон қилишди | bankvabiznes.uz\nUzcard ва HUMO ҳамкорликда иш юритишларини эълон қилишди\nUzcard ва HUMO ўртасида ҳамкорлик тўғрсидаги меморандум имзолангани муносабати билан терминаллар ҳар иккала картани ҳам қабул қила бошлайди.\nКомпаниялар бир нечта қўшма лойиҳаларни ишга туширади, биринчи навбатда инфратузилмаларнинг босқичма-босқич интеграцияси олиб борилади. 2021 йил охирига қадар терминаллар иккала турдаги карталарни ҳам қабул қилиши кутилмоқда.\nHUMO директори Шухратбек Курбановнинг фикрига кўра бу тарзда истеъмолчилар, банклар ва тадбиркорларга қулайлик яратилади. Харидорлар савдо нуқтаси қайси терминалдан фойдаланаётгани ҳақида қайғуриши шарт эмас. Тадбиркорлар эса ҳар иккала картадан савдо қилишлари мумкин бўлади. Бироқ, Uzcard ва HUMO рақобат муҳитини яратишда давом этишади.\n«Ҳамкорлик молиявий хизматларни фуқаролар учун қулай ва осон қилади. Бу, ўз навбатида, компанияни янги технологияларни ишлаб чиқишга, тўлов бизнесини ривожлантиришга ва хизмат кўрсатиш сифатини оширишга ундайди», – дейди Uzcard директори Фарруҳ Зиаев. Унинг сўзларига кўра, бу рақобатни янада ривожлантириш ва бозорда янги иштирокчиларни пайдо бўлишига ҳам ёрдам беради.\nUzcard онлайн омонатлар учун комиссияларини бекор қилди\n“Қишлоқ қурилиш банки” ипотека кредитлари аризасини онлайн расмийлаштириш мумкин